text:
«Берҙәм Рәсәй»ҙең төбәк бүлеге тулыланды
“Берҙәм Рәсәй” партияһының төбәк сәйәси советы Президиумының кисәге ултырышында Политсовет секретаре, БР Дәүләт Йыйылышы – Ҡоролтай рәйесе Константин Толкачев “Берҙәм Рәсәй” сәйәси партияһының яңы ағзаларына – торлаҡ-коммуналь хужалыҡ министры Ғеман Әсәҙуллинға, Ғ.Ҡыуатов исемендәге Республика клиник дауаханаһы бүлеге мөдире Гүзәл Көсөковаға, 8-се ҡала клиник дауаханаһының баш табибы Рәмил Мәғәфүровҡа һәм БР хәрби спорт төрҙәре федерацияһы президенты, кикбоксинг буйынса алты тапҡыр донъя чемпионы Вил Ғабдуллинға партия билеттары тапшырҙы.
Константин Толкачев партия буйынса иптәштәрен “Берҙәм Рәсәй” рәтенә ҡабул ителеүҙәре менән ҡотлап, был өлкәлә уңыштар теләне.


c: text/html

text:
Дәүләт Думаһы «Ямал-Волга буйы» торбаһын төҙөү проектын хупланы
«Көнбайыш Себер – Урал – Волга буйы» үткәргес торба төҙөлөшө — хәл ителгән мәсьәлә. Кисә РФ Дәүләт Думаһында 26 апрелдә үткән «Ер ҡуйынынан углеводород сеймалын сығарыуҙың заманса технологиялары: проблемалар һәм уларҙы хәл итеү юлдары» темаһына парламент тыңлауҙарының резолюцияһы раҫланды. Йомғаҡлау документында уның ҡатнашыусылары РФ Хөкүмәте менән РФ Федераль Йыйылышына Башҡортостан, Татарстан һәм Ямал-Ненец автономиялы округының был проектты тормошҡа ашырыу буйынса тәҡдимдәрен хупларға кәңәш итте, ә бөгөн өс субъект башлыҡтары «Ямал-Волга буйы» маршруты буйынса нефть химияһы углеводород сеймалын транспортлау өлкәһендә хеҙмәттәшлек итеү буйынса ниәттәр протоколына ҡул ҡуйҙы. «Башинформ»дың бығаса хәбәр итеүенсә, документҡа бөгөн Өфөлә асылған «Ҙур химия» халыҡ-ара форумында ҡул ҡуйылған.
Билдәләп китәйек, Көнбайыш Себер төбәгенең сеймал ресурстары нигеҙендә Волга нефть һәм газ химияһы кластерының нефть химияһы комплексын перспективалы үҫтереү комплекслы программаһын әҙерләү инициативаһы менән үрҙә күрһәтелгән төбәк башлыҡтары бер йыл элек сығыш яһағайны.
Парламентарийҙар фекеренсә, был үткәргес торба төҙөлөшөнөң проектын «2030 йылға тиклем Рәсәйҙең газ һәм нефть химияһын үҫтереү планы»на индерергә кәрәк. Парламент тыңлауҙарында ҡатнашыусылар тейешле рекомендацияларын РФ Хөкүмәтенә йүнәлткән.

robotstxt: allowed

filter: keep


text:
Башҡортостан пауэрлифтерҙары тағы республиканың баш ҡалаһында йыйыла
16-18 апрелдә Башҡортостан Республикаһының Юғары спорт оҫталығы мәктәбендә ҡатын-ҡыҙҙар һәм ир-егеттәр араһында пауэрлифтинг буйынса БР чемпионаты үтә.
Унда республиканың төрлө ҡала һәм ауылдарынан йөҙҙән ашыу спортсы ҡатнаша.
Шәхси урындар турнирҙа өс күнегеү суммаһында күтәрелгән иң ҙур ауырлыҡ буйынса билдәләнә.
Ә команда һөҙөмтәләре алған урындарына ярашлы бер команданың иң яҡшы алты ҡатнашыусыһы йыйған мәрәйҙәр суммаһы буйынса асыҡланасаҡ.


text:
Башҡортостанда китапхана хеҙмәткәрҙәре хоҡуҡи мәҙәниәтте күтәреү буйынса бәйгелә көс һынашасаҡ
Быйыл яҙ китапхана хеҙмәткәрҙәре йәнә II «КонсультантПлюс – мәғлүмәти навигатор» республика конкурсында көс һынашасаҡ. Бәйгене Башҡортостан Республикаһының Мәҙәниәт министрлығы ярҙамында Әхмәтзәки Вәлиди исемендәге Милли китапхана менән берлектә «Респект» хоҡуҡ компанияһы ойоштора.
Республика китапханаларында мәғлүмәт хеҙмәттәре комплексын киңәйтеү, белгестәрҙең хоҡуҡи мәҙәниәтен һәм һөнәрҙең абруйын күтәреү конкурстың төп маҡсаттары булып тора.
Ойоштороусылар хәбәр итеүенсә, конкурс ике этапта – 12 марттан 27 майға тиклем үткәреләсәк. Еңеүселәрҙе тәбрикләү тантанаһы профессиональ байрам – Рәсәй китапханалар көнөнә ҡарата, 27 майҙа үткәреләсәк.
Бәйгелә ҡатнашырға теләүселәр заявкаларҙы Өфө ҡалаһы, СССР-ҙың 50 йыллығы урамы, 48/1 адресы буйынса ойоштороу комитетына тапшыра ала. Телефон: 291-20-70 (эске — 349, 348).
Тулыраҡ мәғлүмәт Милли китапхана сайтында урынлаштырылған.


text:
1 ноябрь – Суд приставтары көнө
1 ноябрҙә Рәсәйҙә Суд приставтары көнө билдәләнә. Быйыл Федераль суд приставтары хеҙмәтенә 148 йыл тула.
Беҙҙең илебеҙҙә суд приставтары тураһында беренсе иҫкә алыуҙар Рәсәй феодаль тарҡаулыҡ осоро документ акттарында осрай. 16-17 быуаттарҙа Рәсәйҙә норматив-хоҡуҡи документтарҙы глобаль системалаштырыу менән берҙәм суд системаһы ойошторола. Тап ошо осорҙа суд приставтарының хоҡуҡи статусы аныҡ билдәләнә, ә уларҙың функциялары ҡануни нығытыла. Әйткәндәй, был дәүерҙә суд приставы «аҙнасы» тип йөрөтөлә, сөнки ул үҙ йөкләмәләрен аҙналап үтәгән. Уның бурысына яҡтарҙы судҡа саҡырыу тураһында хәбәр итеү, ғәйепләнеүсене табыуҙа булышлыҡ итеү һәм уны судҡа килтереү инә.
Александр II-нең суд реформаһы (1864 йыл) нигеҙендә суд приставтары институты ойошторола. Власҡа большевиктар килгәнсе ул үҙгәрешһеҙ ҡала һәм халыҡ комиссарҙары Советының 1917 йылдың 24 ноябрндәге Декреты менән юҡҡа сығарыла. 1917 йылдан һуң беренсе тапҡыр 80 йыл үткәс Рәсәй дәүләте махсус закондар ҡабул итеүҙе кәрәкле тип таба. Тап 1997 йылда федераль закондар ҡабул иткәндән алып суд приставтары хеҙмәте яңынан тергеҙелә.
Бөгөн Федераль суд приставтары хеҙмәте – суд эшмәкәрлегендә билдәләнгән тәртипте тәьмин итеү, суд акттарын, башҡа органдар һәм вазифалы кешеләр акттарын үтәү буйынса, шулай уҡ хоҡуҡ ҡулланыу функцияларын башҡарыусы федераль башҡарма власть органы.
Башҡортостан Республикаһы буйынса Федераль суд приставтары хеҙмәте идаралығында билдәләүҙәренсә, быуат ярым ваҡыт эсендә хеҙмәттең үҙ тарихы, традициялары һалынды, Идаралыҡтың шәхси составы ғорурланырлыҡ үҙ геройҙары барлыҡҡа килде.


text:
Рәсәйҙәрҙең 21 проценты уҡытыусы һөнәрен абруйлы тип һанай
ӨФӨ, 2016 йыл, 30 август. /«Башинформ» мәғлүмәт агентлығы, Ольга Мортазина/.
Рәсәйҙәрҙең 21 проценты уҡытыусы һөнәрен абруйлы тип һанай, 37 проценты ҡапма-ҡаршы фекерҙә. 1 сентябрь алдынан Бөтә Рәсәй йәмәғәт фекерен өйрәнеү үҙәге ил халҡына «Уҡытыусыларҙың эшен нисек баһалайһығыҙ?» тигән һорау менән мөрәжәғәт итте. Һорауға яуап биреүселәрҙең 62 проценты балаларының һәм ейәндәренең уҡытыусылары менән ҡәнәғәт булыуын белдерҙе. Бары тик 14 проценты ғына бөгөн уҡытыусыларҙың күпселеге үҙ бурыстарын үтәп еткермәй тип иҫәпләй. Һөнәри талаптарға тап килмәүҙе йыш ҡына хеҙмәт хаҡының түбән булыуы (29 процент), эштең күплеге (12 процент), шулай уҡ тейешле квалификация, тәжрибә юҡлығы (10 процент) һәм эшкә ҡыҙыҡһыныу булмауы (11 процент) менән бәйләйҙәр.
Респонденттарҙың 53 проценты заманса мәктәптәргә ҡарағанда уларҙы яҡшыраҡ уҡытҡандар тип иҫәпләй. Һорауға яуап биреүселәрҙең 14 проценты кире фекерҙә.
Рәсәйҙәрҙең 48 проценты мәктәптә белем биреүҙе «уртаса», 31 проценты — «насар», 14 проценты «һәйбәт» тип баһалаған.


text:
Башҡортостан халҡын эскелектән арындырырға теләйҙәр
Башҡортостанда эскелекккә ҡаршы ҙур кампания йәйелдерергә йыйыналар. 4 декабрҙән үк республикала «Айыҡ Башҡортостан» йәмәғәт хәрәкәте эшләй башларға тейеш. Уны ойоштороу буйынса инициатив төркөмгә Бөтә донъя башҡорттары ҡоролтайы Башҡарма комитеты, Башҡортостан урыҫтары Соборы Башҡарма комитеты, «Халыҡ айыҡлығы өсөн көрәш союзы» Халыҡ-ара йәмәғәт ойошмаһы, шулай уҡ республиканың бер нисә ҡалаһының эскелеккә ҡаршы көрәш буйынса йәмәғәт ойошмалары — «Айыҡ Сибай», «Айыҡ Ишембай» һәм «Айыҡ Нефтекама» – ярҙам күрһәтте.
«Айыҡ Башҡортостан» хәрәкәтен ойоштороу инициаторҙарының береһе Роберт Дәүләтшин хәбәр итеүенсә, был яңы ойошма күп йылдар йәштәр араһында алкоголь, тәмәке һәм наркотиктар ҡулланыуҙы иҫкәртеү менән шөғөлләнеүсе ғалимдарҙы һәм йәмәғәт эшмәкәрҙәрен берләштерәсәк. Инициатив төркөм ағзалары, алкоголь демографик катастрофаның төп сәбәбе булып тора, тип иҫәпләй һәм республикабыҙ территорияһында был социаль яуызлыҡты бөтөрөргә, бик булмаһа, мөмкин тиклем уның масштабтарын кәметергә ниәтләй.


text:
Өфөләрҙе ауыл хужалығы йәрминкәһенә һәм Науруз байрамы уңайынан концертҡа саҡыралар
ӨФӨ, 2016 йыл, 24 март. /«Башинформ» мәғлүмәт агентлығы, Галина Бахшиева/.
Науруз байрамы уңайынан 26 мартта Өфөлә ҙур ауыл хужалығы йәрминкәһе ойошторола, унда республика тауар һәм ауыл хужалығы етештереүселәре, йәмәғәт туҡланыуы предприятиелары үҙҙәренең продукцияһын тәҡдим итәсәк.
Баш ҡала хакимиәтенең матбуғат хеҙмәтендә хәбәр итеүҙәренсә, байрам йәрминкәһен үҙешмәкәр һәм профессиональ артистарҙың сығышы биҙәйәсәк. Бынан тыш, йәрминкәгә килеүселәрҙе ғәҙәти көнсығыш ризығы — бушлай былау көтә.
Йәрминкәне уҙғарыу урыны һәм ваҡыты: Жуков урамы, 51, иртәнге сәғәт 10-дан киске 6-ға тиклем.


text:
Рәсәй-ғәрәп эшлекле советы Өфөлә
Бөгөн Өфөлә Рәсәй-ғәрәп эшлекле советын презентациялау үтте. Совет директоры урынбаҫары Владислав Луценко әйтеүенсә, уның эшендә Башҡортостан – мосолман динле халыҡтар өҫтөнлөк иткән республика – төп урындарҙың береһен биләргә тейеш.
Ғәрәп донъяһының Рәсәйгә иғтибары осраҡлы түгел. Илебеҙ тәбиғи ресурстарға ғына түгел, төрлө инновацияларға ла бай. Мәҫәлән, бөгөн Сәғүд Ғәрәбстаны менән атом энергияһын тыныс файҙаланыу өлкәһендә хөкүмәт-ара килешеү проекты эшләнә. Икенсе миҫал — ГЛОНАСС глобаль навигация системаһын булдырыу.
— Көрсөк ике яҡлы хеҙмәттәшлеккә булышлыҡ итә, — ти Владислав Луценко. — Шуға күрә совет урындарҙа иғтибар йәлеп итеү өсөн төбәктәргә юлланды. Өфөгә тиклем бындай осрашыу Санкт-Петербургта үтте, сиратта — Новосибирск.
Бөгөн советтың төп маҡсаты — Рәсәй бизнесын быйыл октябрҙә Сәғүд Ғәрәбстанында үтәсәк Рәсәй күргәҙмәһендә һәм Рәсәй-Сәғүд бизнес-форумында ҡатнашыуға ҡыҙыҡһындырыу. БР Сауҙа-сәнәғәт палатаһы етәкселеге менән республикабыҙ предприятиеларының был сараларҙа ҡатнашыуы тураһында килешеүгә өлгәшелде лә инде.
Презентацияла республика предприятиелары һәм бәләкәй бизнесы вәкилдәре ҡатнашты. Улар Луценкоға байтаҡ һорауҙар бирҙе, шул иҫәптән ауыл хужалығы, дәүләт-ара мөнәсәбәттәр, мәғлүмәт технологиялары өлкәһендә хеҙмәттәшлек хаҡында.


text:
Ришат Исхаҡов: кешеләрҙе ижади эшләүгә көйләү - көрсөктө еңеүҙең мөһим шарты
— Президентыбыҙҙың Мөрәжәғәтнамәһе программа документы булып тора, ул хәҙерге болалы көрсөк осорона стратегик бурыстарҙы билдәләй, — тине Иглин районы муниципаль районы хакимиәте башлығы, "БР муниципаль берәмектәре Советы" ассоциацияһы идараһы рәйесе Ришат Исхаҡов, республика Президентының БР Дәүләт Йыйылышы-Ҡоролтайға Мөрәжәғәтнамәһенә аңлатма биреп. — Мин, әгәр элек республиканың алға үҫеше үҙәкләштерелгән инвестициялар иҫәбенә тәьмин ителһә, хәҙер урындарға өҫтөнлөк бирелә, тигән һығымта яһаным.
Бында Мортаза Ғөбәйҙулла улы, бер нигә ҡарамаҫтан, социаль программалар тулы күләмдә үтәләсәк, тип һыҙыҡ өҫтөнә алды. Был бурысты ғәмәлгә ашырыуҙа урындағы үҙидараға ҙур роль бирелә. Урындағы сәнәғәтте үҫтерергә кәрәк, был — урындағы үҙидара аҡсаһы, был — урындарҙа халыҡтың инициативаһы һәм табыштары. Тәбиғи, был эштә йәш быуындың инициативаһы бик мөһим. Кешеләрҙе ижади эшләүгә көйләү — көрсөктө еңеүҙең мөһим шарты.


text:
Башҡортостанда киң мәғлүмәт сараларында республика халыҡтары телдәре проблемаһын яҡтыртыу буйынса конкурс башланды
ӨФӨ, 2015 йыл, 8 апрель. /«Башинформ» мәғлүмәт агентлығы, Ләйлә Аралбаева/.
Башҡортостанда киң мәғлүмәт сараларында дәүләт телдәре һәм республика халыҡтары телдәре проблемаһын яҡтыртыу буйынса республика конкурсы башланды. Ул 2012-2016 йылдарҙа Башҡортостан халыҡтарының телдәрен һаҡлау, үҫтереү һәм өйрәнеү республика маҡсатлы программаһын тормошҡа ашырыу сиктәрендә үткәрелә.
Бәйгенең маҡсаты — киң мәғлүмәт сараларын дәүләт телдәре үҫешен яҡтыртыуға йәлеп итеү, әҙәби нормаларҙы үтәүгә ярҙам, республиканың дәүләт телдәре үҫеше өсөн шарттар тыуҙырыу.
Бәйгелә республика, ҡала, район, берләштерелгән гәзит, журнал редакциялары һәм айырым авторҙар, шулай уҡ республика электрон киң мәғлүмәт саралары (интернет, телевидение һәм радио) ҡатнаша ала. Конкурсҡа республика халыҡтары телдәрендә яҙылған (руссаға тәржемәһе булыуы мотлаҡ) төрлө жанрҙағы (мәҡәлә, репортаж, интервью, очерк) эштәр тапшырыла.
Бәйгегә ағымдағы йылдың 1 ғинуарынан 1 ноябренә тиклем баҫылған материалдар тәҡдим ителә. Эштәрҙең һаны сикләнмәй. Материалдарҙы 2015 йылдың 10 ноябренә ҡәҙәр ебәрергә кәрәк. Адресы: 450077, Өфө ҡалаһы, Киров урамы, 45, 413/1-се бүлмә. Телефон: (347) 218-07-72.
Конкурс тураһында положение, ҡатнашыу өсөн заявка Башҡортостан Матбуғат һәм киң мәғлүмәт саралары агентлығының рәсми сайтында, республика Журналистар союзы сайтында баҫылған.


text:
Фото:
Стәрлетамаҡ районы малсылары һөт етештереү буйынса алда бара
Фото:
Уҙған йыл йомғаҡтары буйынса Стәрлетамаҡ районы малсылары һөт етештереү буйынса алдынғылыҡты бирмәй. Район аграрийҙары быйыл да үҙ позицияларын төшөрмәй. Йыл башынан һәр һыйырҙан бында уртаса 419-ар килограмм һөт һауып алынған. Стәрлетамаҡтар тәүлегенә уртаса һауым буйынса ла алда бара – 13,2 килограмм. БР Ауыл хужалығы министрлығы мәғлүмәттәренә ҡарағанда, Өфө (12,3 кг), Учалы (11,8 кг), Тәтешле (11,7 кг), Ауырғазы (11,5 кг), Саҡмағош (11,2 кг), Ҡырмыҫҡалы (11 кг) райондарында тәүлегенә уртаса һауым буйынса күрһәткестәр яҡшы.
Республиканың ауыл хужалығы предприятиелары буйынса йыл башынан алып тулайым һауым 3371 тонна тәшкил итте, 2852 тонна һөт һатылды.


text:
Башҡортостан абитуриенттары РФ Мәғариф һәм фән министрлығының «ҡыҙыу линия»һына шылтырата ала
Башҡортостан абитуриенттары РФ Мәғариф һәм фән министрлығының «ҡыҙыу линия»һына шылтыратып, һөнәри белем биреү учреждениеларына ҡабул итеүгә бәйле һорауҙарын бирә ала.
Ведомство сайты хәбәр итеүенсә, шылтыратыуҙар 15 авгусҡа ҡәҙәр, шәмбе һәм йәкшәмбенән тыш, көн һайын 8-ҙән 15 сәғәткә тиклем ҡабул ителә. «Ҡыҙыу линия» телефондары: +7 (499) 237-46-51, +7 (499) 237-88-83. Һорауҙарҙы priem@mon.gov.ru электрон почтаһына ла еберергә мөмкин.


text:
Юлдарға 8 миллиард һум йүнәлтеләсәк
Республикалағы юлдарҙы яҡшыртыуға быйыл һигеҙ миллиард һум йүнәлтеләсәк. Был хаҡта «Ижтимағи электрон гәзит» сайтында онлайн-конференция режимында Рәил Мусиндың һорауына яуап итеп, Башҡортостан Президенты Рөстәм Хәмитов белдерҙе.
Республикалағы юлдар япмаһы сифатын анализлап, барыһы ла сағыштырыуҙа беленә, тип билдәләне Президент. Һәм нимә менән сағыштырғанда: көнбайыш йәки көнсығыш трассалары менән сағыштырырғамы, әллә әүәлге союздаш республикалар юлдары менәнме.
— Беҙҙең юлдар әлегә насарыраҡ, — тине республика башлығы. – Ямау өҫтөнә ямау.
Хәлдәр үҙгәрергә тейеш. Рөстәм Хәмитов, быйыл республикалағы юлдар төҙөлөшөнә һәм ремонтына 8 миллиард һум йүнәлтеләсәк, тип билдәләне. Былар юл фонды средстволары. Ул бензинға билдәләнгән хаҡтарҙан да формалаша. Һәр заправканан берәр һум республика һәм федераль кимәлдәге бюджетка китә, был бер ни тиклем яғыулыҡ хаҡына ла йоғонто яһай.
Рөстәм Зәки улы билдәләүенсә, киләһе йылға республика юлдарына капитал һалыуҙар тағы ике миллиардҡа артасаҡ.
— Һөҙөмтәләр күренергә тейеш, — тине Башҡортостан Президенты. — Миллиардтар юлдарға әйләнергә тейеш.
Ҙур күләмле эштәр июлдә, августа, сентябрҙә үткәреләсәк. Атап әйткәндә, тар урындарҙы киңәйтеү буйынса. Президент баш ҡаланың юлдар киңәйтеләсәк һәм тығындар проблемалары бөтөрөләсәк ике объектын атаны. Был уңайлыҡтарҙы автомобилистар быйыл уҡ тоясаҡ.
Әлеге ваҡытта юл эштәре Сипайловоға төшкән ерҙә алып барыла. Сиратта — Дим юл үткәргесе. Рөстәм Хәмитов ике йылдан уның реконструкцияһына 1,5 млрд һум йүнәлтеләсәге хаҡында һөйләне. Был объект буйынса конкурс процедуралары тамамланған, ләкин конкуренттарҙың суд аша дәғүәләшеүе арҡаһында эштәрҙе башлау ике айға һуҙылған. Бөгөн суд юл үткәргесе төҙөлөшөн тыйыуҙы ғәмәлдән сығарҙы, һәм иртәгә үк был участкала эштәр башланырға тейеш.
Средстволарҙы тотоноуға ҡаты контроль буласаҡ, тип белдерҙе республика башлығы, һәм бер дәүләт тарафынан ғына түгел.
— Төҙөлөштөң нисек барғанын ҡарағыҙ, — тип мөрәжәғәт итте Башҡортостан халҡына Президент. – Әгәр юлдар реконструкцияһы һәм төҙөлөшөндә күрәләтә ҡағиҙә боҙоуҙарҙы күрһәгеҙ, БР Транспорт һәм юл хужалығы буйынса дәүләт комитетына, Башҡортостан Хөкүмәтенә һәм шәхсән Президентҡа мөрәжәғәт итегеҙ. Ҡурҡмағыҙ! Ярҙам итәсәкбеҙ.


text:
Ҡоролтай Президиумы республика парламентының сираттағы ултырышы датаһын тәғәйенләне
Бөгөн БР Дәүләт Йыйылышы-Ҡоролтай Президиумы республика парламентының сираттағы 22-се ултырышын үткәреү датаһын һәм көн тәртибен раҫланы. 25 февралдә депутаттар 33 мәсьәлә ҡараясаҡ. «Бюджет-ара мөнәсәбәттәр тураһында» һәм «Мәҙәниәт тураһында» БР Закондарына төҙәтмәләрҙе өсөнсө һуңғы уҡыуҙа тикшерергә планлаштыралар.
«Дәүләт хеҙмәткәрҙәрен ҡайтанан профессиональ әҙерләү, квалификацияһын күтәреү һәм стажировка үткәреү тураһында», «Халыҡты пассажир автомобиль транспорты менән хеҙмәтләндереүҙе ойоштороу тураһында», «Административ хоҡуҡ тәртибен боҙоуҙар тураһында», «Ер мөнәсәбәттәрен көйләү тураһында», «Мәғариф тураһында», «Урындағы үҙидара органдарына тәғәйенләнеше буйынса дәүләт вәкәләттәре йөкмәтеү һәм баланы ғаиләгә тәрбиәгә тапшырғанда бер тапҡыр бирелә торған пособиелар түләү тураһында» республика Закондары проекттарына төҙәтмәләр икенсе уҡыуға ҡуйылды.
Ике закон проекты — «БР-ҙа административ биналарҙың һәм хеҙмәт биналарының хоҡуҡи статусы тураһында» һәм «Административ хоҡуҡ тәртибен боҙоуҙар тураһында» БР Законының 55 статьяһына үҙгәрештәр индереү тураһында» — икенсе уҡыуҙа һәм тотош ҡабул итеүгә тәҡдим ителде.
БР дәүләт власы органдары эшмәкәрлеген ойоштороу өлкәһендә Башҡортостандың айырым закон акттарына, шулай уҡ «Дәүләт граждандар хеҙмәте тураһында», «Муниципаль хеҙмәт тураһында», «Урындағы үҙидара органдарына айырым дәүләт вәкәләттәре йөкмәтеү тураһында», «Лизинг эшмәкәрлеген үҫтереү тураһында», «Торлаҡ мөнәсәбәттәрен көйләү тураһында», «Ҡала төҙөлөшө эшмәкәрлеген көйләү тураһында», «Ер мөнәсәбәттәрен көйләү тураһында», «Бала хоҡуҡтарының төп гарантиялары тураһында» Закондарҙың айырым статьяларына үҙгәрештәр беренсе уҡыуҙа ҡараласаҡ.
Бынан тыш, республика парламенты Рәсәй Дәүләт Думаһына «РФ Хөкүмәте тураһында» Федераль конституция законының 12-се статьяһына үҙгәрештәр индерергә тәҡдим итеп инициатива менән сығырға ниәтләй.
Бөгөн Президиумда Дәүләт Йыйылышы Рәйесе Константин Толкачев хәбәр итеүенсә, 25 февралдә, парламент ултырышы сиктәрендә, Башҡортостан Президентының БР Дәүләт Йыйылышы-Ҡоролтайға йыллыҡ Мөрәжәғәтнамә менән сығыш яһауы көтөлә.


text:
Йәйге сәләмәтләндереү кампанияһын үткәреүгә 3 миллион 860 мең һум аҡса бүленде
Быйыл йәйге сәләмәтләндереү кампанияһын үткәреүгә ҡала бюджетынан өс миллион 860 мең һумдан ашыу аҡса бүленде. Был турала бөгөн ҡала хакимиәте башлығы эргәһендәге кәңәшмәлә Өфө йәштәр сәйәсәте буйынса комитет рәйесе урынбаҫары Эдуард Андуганов хәбәр итте.
Элеккесә өҫтөнлөклө йүнәлештәрҙең береһе булып йәйге осорҙа үҫмерҙәрҙе һәм йәштәрҙе эш менән тәьмин итеүгә булышлыҡ итеү тора. Бында өс төп йүнәлеш ҡаралған – ваҡытлыса эшкә урынлаштырыу, йәштәр хеҙмәт ойошмалары һәм үҫмерҙәр клубтары базаһында ваҡытлыса мәшғүллек.
— Йәштәрҙе эш менән тәьмин итеүгә булышлыҡ итеү үҙәге аша 2500 кешене эшкә урынлаштырырға планлаштырыла, — тип билдәләне Эдуард Андуганов. – Хәҙерге ваҡытта үҙәк йәйге осорға эш урындары вакансиялары банкы булдырыу буйынса эш үткәрә. 14 майға ҡарата үҙәккә 3 135 кеше мөрәжәғәт иткән, 845-е эшкә урынлаштырылған, шуларҙан балиғ булмағандар – 325. Булған вакансиялар һаны – 447.
1200 бала үҫмерҙәр клубтары базаһында ваҡытлыса эшкә урынлаштырыласаҡ.
Эдуард Андуганов әйтеүенсә, 2009 йылда ҡала бюджетынан был маҡсаттарға 705 мең һум аҡса бүленде, ә быйыл 900 мең ҡаралған, улар хеҙмәт хаҡы түләүгә һәм һалымдарға ғына түгел, клубтарға ағымдағы ремонт үткәреү өсөн кәрәкле материалдар һатып алыуға ла тотоноласаҡ.
— Беҙҙең төп бурыс – мөмкин тиклем күберәк йәштәрҙе ваҡытлыса эшкә урынлаштырырға ярҙам итеү, — тип һыҙыҡ өҫтөнә алды Өфө мэры Павел Качкаев. – Иң мөһиме, йәйге каникулдар осоронда балалар эшһеҙ ҡаңғырып йөрөмәһен.


text:
Фото:
Республикала йәш ғалимдар БР Хөкүмәте гранттарына лайыҡ булды
Фото:
Йәш ғалимдарҙы Башҡортостан Республикаһы Хөкүмәте гранттары менән наградлау тантанаһы 8 февралдә республика йортонда үтте.
— Йәмғиәт тормошонда фәндең роле баһалап бөткөһөҙ, — тине БР Хөкүмәте Премьер-министры урынбаҫары Лилиә Ғүмәрова, йәш ғалимдарҙы сәләмләп. – Республика Президенты Рөстәм Хәмитов үҙенең йыллыҡ Мөрәжәғәтнамәһендә билдәләүенсә, Башҡортостанда «аҡыллы йәмғиәт» булдырыу стратегик бурыстарҙың береһе булып тора. Фәнгә һәр яҡлап ярҙам күрһәтеү илдең өҫтөнлөклө бурыстарының береһе булып ҡала.
Һуңғы йылдарҙа ғилми-техник хеҙмәттәр күләме дүрт тапҡырҙан ашыуыраҡҡа артты. Бөгөнгө көндә Башҡортостанда өс меңдән ашыу кеше фән өлкәһендә мәшғүл, уларҙың 250-һе – йәш ғалимдар.
БР Хөкүмәте гранттарына йәмғеһе 30 кеше лайыҡ булды.
Башҡортостан Республикаһының Фәндәр академияһы президенты Рәмил Бәхтизин һүҙҙәренсә, Башҡортостан ғалимдарының эштәре Рәсәйҙә генә түгел, бөтә донъя кимәлендә лә танылыу яулай.
— Әлеге ваҡытта Башҡортостанда фәнде үҫтереү мөмкинлектәренә ҙур иғтибар бүленә, — тип билдәләне Рәмил Бәхтизин. – Беҙгә яңы ғалимдар быуынын тәрбиәләргә кәрәк. Йәштәр һәм балалар менән эшләй башланыҡ – билдәле булыуынса, шәхес, интеллект 14 йәшкә тиклем формалаша.


text:
Башҡортостандың 76 аграрийы «500 ферма» программаһында ҡатнашыуға заявка биргән
Башҡортостандың ауыл хужалығы предприятиеларынан «500 ферма» республика программаһында ҡатнашыуға 76 заявка ҡабул ителгән. Төбәктең Ауыл хужалығы министрлығы комиссияһы дәғүә итеүселәрҙе һайлап алыуҙы дауам итә.
Шулай итеп, конкурс нигеҙендә һуңғы һайлап алыу һөҙөмтәләре буйынса ҡатнашыусы статусы йәнә ете предприятиеға бирелде: Миәкә районының «Маяҡ» яуаплылығы сикләнгән йәмғиәте, Стәрлетамаҡ районының «Рощинский» совхозы дәүләт унитар ауыл хужалығы предприятиеһы, Күгәрсен районының «Октябрьское» яуаплылығы сикләнгән йәмғиәте, Тәтешле районының Әмиров исемендәге ауыл хужалығы етештереү кооперативы, Илеш районының «Ағиҙел» яуаплылығы сикләнгән йәмғиәте, Дүртөйлө районының «Ленин исемендәге тоҡомсолоҡ заводы» яуаплылығы сикләнгән йәмғиәте һәм Шаран районының «Агро-Марс» крәҫтиән (фермер) хужалығы яуаплылығы сикләнгән йәмғиәте, тип хәбәр иттеләр БР Ауыл хужалығы министрлығының матбуғат хеҙмәтенән.
Иҫегеҙгә төшөрәбеҙ, «Һөтсөлөк малсылығын үҫтереү һәм һөт етештереүҙе арттырыу. 2012-2016 йылдарҙа Башҡортостан Республикаһында 500 һөтсөлөк-тауар фермаһын комплекслы яңыртыу» республика маҡсатлы программаһы республика Хөкүмәте менән апрель аҙағында раҫланғайны. Уны тормошҡа ашырыу кәм тигәндә 500 ауыл хужалығы ойошмаһының тотороҡло эшләүен тәьмин итәсәк.


text:
Өфөлә эскелек мәсьәләһен тикшерҙеләрФото: Олег Яровиков
Өфөлә эскелек мәсьәләһен тикшерҙеләр
Өфөлә эскелек мәсьәләһен тикшерҙеләрФото: Олег Яровиков
Бөгөн Өфөлә «Алкоголизм һәм йәмғиәттең социаль-әхлаҡи һаулығы» темаһына арналған төбәк-ара ғилми-ғәмәли конференция үтте.
Уны Башҡортостан урыҫтары Соборы, БР Фәндәр академияһы, Башҡортостан Дәүләт Йыйылышы –Ҡоролтай, Бөтә донъя башҡорттары ҡоролтайы, БР Мәҙәниәт һәм милли сәйәсәт министрлығы, БР Мәғариф министрлығы, БР Һаулыҡ һаҡлау министрлығы, БР Йәштәр сәйәсәте, спорт һәм туризм министрлығы, БР буйынса Эске эштәр министрлығы, БР Ҡатын-ҡыҙҙар союзы, БР Халыҡтар дуҫлығы Йорто, БР Балалар фонды, “Алкоголизм һәм накоманияға – юҡ” хәйриә фонды, Айыҡлыҡ өсөн көрәш Союзының Башҡортостан бүлеге, БР “Белем” йәмғиәте ойошторҙо.
Конференцияла Рәсәйҙең һәм Башҡортостандың 15 ҡалаһынан дәүләт һәм муниципаль власть органдары, йәмәғәт һәм дини ойошмалар, фән, мәғариф, медицина учреждениелары ҡатнашты.
Илленән ашыу доклад һәм мәғлүмәт тыңланды. Төп һорауҙар ғаиләләге, балалар һәм йәштәр мөхитендәге алкоголизмға, алкоголизм нигеҙендә ҡылынған енәйәттәргә, йәмғиәттең әхлаҡи һәм дини яҡтан сәләмәтләнеүенә, был өлкәлә учреждениелар һәм йәмәғәт ойошмаларына бурыстар ҡуйыу кеүек мәсьәләләргә ҡағылды.
Бөтә донъя һаулыҡ һаҡлау ойошмаһы иҫәпләүҙәре буйынса, Рәсәйҙә алкоголь ҡулланыу кимәле юғары булып ҡала һәм йылына кеше башына 16,2 литр тәшкил итә. Шул уҡ мәлдә беҙҙең ил донъяла иң күп эсеүсе лә түгел. Ләкин эскелек йәмғиәт сәләмәтлегенә, бер нисә этносҡа һәм дәүләт хәүефһеҙлегенә янай.
Фәнни тикшеренеүҙәр буйынса, Башҡортостандың 19 процент халҡы ғына иҫерткес эсемлектәр ҡулланмай. Шул уҡ мәлдә һәр икенсе кеше ял көндәрендә даими эсә — асыҡлап әйткәндә, был 65% ҡатын-ҡыҙ һәм 50% ир-егеттәр. Бынан тыш, ирҙәрҙең 10 проценты һәм ҡатындарҙың 1,6 проценты алкоголь эсемлектәрҙе көн дә ҡуллана.
Конференция сиктәрендә мәғариф, медицина белгестәре һәм йәмәғәт эшмәкәрҙәренең алкоголизм проблемаларын хәл итеү буйынса эш тәжрибәләре тураһында мәғлүмәт тыңланды.
Йыйылышта ҡатнашыусылар эскелекте профилактикалау буйынса властың республика һәм муниципаль органдарына тәҡдимдәрен индереп, резолюция ҡабул итте.
Конференция төрлө кимәлдәге һәм төрлө тармаҡтағы власть вәкилдәренә һыраны алкоголь эсемлектәр иҫәбенә индереү тураһында федераль закон сығарыуҙы һәм алкоголь продукцияһын етештереү һәм реализациялауға дәүләт монополияһын индереү тураһында закон ҡабул итеүҙе һорап мөрәжәғәт итте.


text:
Фото:
Башҡортостан Президенты Рөстәм Хәмитов Ҡыйғы районының проблемалары менән танышты
Фото:
Башҡортостан Президенты Рөстәм Хәмитов республиканың төньяҡ-көнсығышына эш сәфәре сиктәрендә Ҡыйғы районында булды.
Бында Рөстәм Хәмитов Ҡолмәт ауылының урта мәктәбен ҡараны. 1927 йылда төҙөлгән мәктәп бинаһы ныҡ иҫкергән. Бында 1-9-сы кластарҙа 40 уҡыусы белем ала. Артабан уҡырға теләүселәр күрше Йыланлы ауылына бара. Ҡолмәт мәктәбендә 9 класта бер генә ҡыҙ уҡый.
Мәктәп бинаһын урындағы ҡаҙанлыҡ йылыта, әммә класс бүлмәләре һыуыҡ. Бында спортзал юҡ, шуға ла балалар физкультура дәресен тығыҙ бүлмәлә үткәрә.
Белем йортоноң йәнә бер проблемаһы – матди базаның ярлылығы. Икенсеһе — информатика кабинетында ете генә компьютер Интернетҡа тоташтырылған, ләкин уныһының да тиҙлеге үтә түбән (256 кб/с).
Урындағы халыҡ фекеренсә, иҫке бинаны емереп, уның урынына яңы мәктәп төҙөргә кәрәк.
Ҡолмәт ауылы янында Рөстәм Хәмитов «Төньяҡ-Көнсығыш» яуаплылығы сикләнгән йәмғиәтенең яңы туристик комплекс төҙөлөшөн ҡараны. Бында тау саңғыһы күтәргестәре урынлаштырылған, пейнтбол өсөн арена бар, пони һәм дөйәләрҙә йөрөү өсөн трасса һалынған.
Комплекстың күңел асыу зонаһы төҙөлөшөнә һәм уның янындағы ауыл хужалығы предприятиеһына 70 миллион һум самаһы аҡса һалынған.
Республика башлығы шулай уҡ Ҡыйғы районының үҙәк район дауаханаһында булды. Бында ла үҙ проблемалары. Яңы хирургия комплексы төҙөлөшө 2009 йылда туҡтатылған, сөнки документтар буйынса был бина ҡаралмаған.
Медицина персоналы әйтеүенсә, “Росстройнадзор” төҙөлөш сифатына дәғүәләр белдереү арҡаһында был объектты рәсмиләштерергә рөхсәт бирмәй. Хирургия комплексында лифттарҙы ебәреү мөмкинлеге юҡ. 2009 йылдан алып электр селтәренә тоташтырылмағанлыҡтан, рентгенология бүлексәһе эшләмәй.


text:
Өфөлә рәсми рәүештә Мәҙәниәт йылы асылды
Өфө ҡала Мәҙәниәт һарайында Мәҙәниәт йылын асыу тантанаһы уҙҙы. Сарала Башҡортостандың мәҙәниәт министры Әминә Шафиҡова, Өфө хакимиәте башлығы вазифаһын ваҡытлыса башҡарыусы Ирек Ялалов, мәҙәниәт, сәнғәт өлкәһе хеҙмәткәрҙәре, ветерандары ҡатнашты.
Әминә Шафиҡова әйтеүенсә, «2014 йыл мәҙәни өлкәне кардиналь яҡшыртыуға йүнәлтелгән аныҡ саралар йылы булырға тейеш. Мәҙәниәт йылының лозунгы – «Донъяны матурыраҡ итәйек», һәм беҙҙең маҡсат кешеләрҙе мәҙәниәткә ылыҡтырыу өсөн уларҙы илһамландырыу».
Мәҙәниәт йылына арналған концерт программаһында баш ҡаланың ижади коллективтары, башҡарыусылары, балалар музыка мәктәптәре һәм сәнғәт мәктәптәре тәрбиәләнеүселәре һәм уҡытыусылары ҡатнашты. Ҡала мәҙәниәт һарайында экспозиция ойошторолғайны, унда муниципаль китапханалар, музейҙар буйынса электрон презентация һәм виртуаль экскурсия, балалар сәнғәт мәктәптәре ҡаҙаныштары, балалар һынлы мәктәптәре тәрбиәләнеүселәре эштәренең күргәҙмәһе, «Ижади Өфө» фотокүргәҙмәһе ойошторолғайны, тип хәбәр иттеләр баш ҡала хакимиәтенең матбуғат хеҙмәтенән.


text:
Башҡортостан спорты тәрбиәләнеүсеһе Аделина Ибәтуллина Барселонала Европа миҙалдарын яуланы
ӨФӨ, 2016 йыл, 3 август. /«Башинформ» мәғлүмәт агентлығы, Дмитрий Слезин/.
Барселонала «А» кадеттары араһында заманса биш төр ярыш буйынса Европа чемпионаты үтте.
Рәсәй йыйылма командаһы составында Башҡортостан спорты тәрбиәләнеүсеһе Аделина Ибәтуллина шәхси зачетта көмөш миҙал яуланы.
Команда беренселегендә рәсәйҙәр (Ксения Фральцова, Аделина Ибәтуллина һәм Екатерина Утина), Италия һәм Бөйөк Британия командаларын артта ҡалдырып, пьедесталдың юғары баҫҡысына күтәрелде.


text:
Ҡуянтау уҡыусыларының 1 сентябрҙә парта артына ултырмауҙары ла бар
Ҡуянтау ауылы уҡыусыларының 1 сентябрҙә парта артына ултырмауҙары ла ихтимал. Урындағы мәктәп быйыл техник торошо буйынса файҙаланыуға ҡабул ителмәгән.
1962 йылда төҙөлгән бина емерелеп бара, түбәһенән һыу үтә, ҡышын бында ныҡ һыуыҡ. Әлеге ваҡытта республикала бындай дүрт проблемалы мәктәп бар: тағы икәүһе Өфөлә һәм береһе — Дәүләкәндә. Үткән уҡыу йылында уҡ Ҡуянтау мәктәбе яртылаш ҡына файҙаланылған. Ауылда яңы мәктәпкә фундамент һалынған, әммә аҡса етешмәү сәбәпле эштәр туҡтатылған. Республика төҙөлөшкә ярҙам итергә әҙер, әммә яңы мәктәп төҙөлөшө Баймаҡ районы менән 50-гә 50 күләмендә өҫтәп финанслау шарттарында алып барылырға тейеш.
Урал аръяғында эш сәфәрендә йөрөгән Республика Президенты Рөстәм Хәмитов менән һөйләшкәндә урындағы халыҡ иҫке мәктәпкә балаларын ебәрергә ҡурҡыуҙарын белдерҙе. Республика башлығы был проблеманы хәл итеүҙә ярҙам итергә вәғәҙә бирҙе. 80 балаға иҫәпләнгән яңы мәктәп мотлаҡ төҙөләсәк. Әммә был да проблеманы тулыһынса хәл итмәйәсәк. Ауыл халҡы әйтеүенсә, бөгөн бында 120 уҡыусыға иҫәпләнгән мәктәп кәрәк.


text:
Башҡортостанда һәләтле йәштәрҙең үҙҙәрен танытыу мөмкинлеге тыуҙы
«Йондоҙло осош» йәш таланттар хит-парады» шоу-проектында ҡатнашыу өсөн кастинг дауам итә. 15-35 йәшлек барлыҡ теләүселәр 6 авгусҡа тиклем үҙҙәренең оҫталыҡтарын күрһәтә ала. Актерҙар, моделдәр, бейеүселәр, йырсылар, үҙенсәлекле жанр артистары, шоумендар, ди-джейҙар, музыканттар, фотографтар һәм киләсәктә ижадын хөрмәт итеүселәрҙе үҙенең һәләте менән хайран ҡалдырырға әҙер булған барлыҡ кешеләр 8(347)293-55-45 телефоны буйынса шылтырата йәки ufa.hitparad@imkotera.com электрон адресына заявка ебәрә ала.
Кастинг һөҙөмтәләре буйынса 50 иң яҡшы ҡатнашыусы һайлап алыу турына (7-14 август) үтәсәк, уларҙың яртыһы финалға эләгә һәм 3 сентябрҙә Өфөнөң күңел асыу клубтарының береһендә уҙасаҡ еңеүселәр Гала-концертында сығыш яһаясаҡ. Төрлө номинацияларҙа еңеүселәр дипломдар, иҫтәлекле бүләктәр, аҡсалата премиялар менән бүләкләнәсәк.
Йәш таланттарҙың сығыштарын БР Мәҙәниәт министрлығы, БР Элемтә һәм киң коммуникациялар министрлығы, БР Йәштәр сәйәсәте һәм спорт министрлығы вәкилдәре, билдәле мәҙәниәт һәм сәнғәт эшмәкәрҙәре баһалаясаҡ.
Проект сағыу, һәләтле шәхестәрҙе асыҡлауға, йәш быуындың эстетик зауығын үҫтереүгә һәм мәҙәни кимәлен арттырыуға йүнәлтелгән.


text:
Башҡортостан малсылары тоҡомло мал һатып ала
Ауырғазы районына «500 ферма» республика маҡсатлы программаһы буйынса һыйыр малының беренсе партияһы килтерелде. Шулай итеп, «Урожай» ауыл хужалығы етештереү кооперативына Белоруссиянан – ҡара-ала тоҡомло 100 баш һыйыр, ә Венгриянан голштин тоҡомло 132 баш һыйыр килтерелде. БР Ауыл хужалығы министрлығының матбуғат хеҙмәтенән хәбәр итеүҙәренсә, йыл аҙағынаса хужалыҡ Венгриянан йәнә 60 баш тоҡомло мал һатып алырға планлаштыра.
Йәкшәмбе, 2 сентябрҙә, Башҡортостанға һыйырҙарҙың сираттағы партияһы килтереләсәк. Иглин районының «Агротех» яуаплылығы сикләнгән йәмғиәте 160 баш айшин тоҡомо һыйыр малын көтә.


text:
Башҡортостандың киң мәғлүмәт саралары вәкилдәре Ырымбурҙа III төбәк медиафорумында ҡатнаша
Башҡортостандың киң мәғлүмәт саралары вәкилдәре Ырымбурҙа III төбәк медиафорумында ҡатнаша. Евразия берләшмәһе сиктәрендә төрлө эшмәкәрлек өлкәләрендә хеҙмәттәшлек итеү сарала тикшереләсәк төп темаларҙың береһе булып тора.
Медиафорумды ойоштороусылар булып ТНК-ВР компанияһы ярҙамында Ырымур өлкәһе Хөкүмәте сығыш яһай. Унда Берҙәм иҡтисади киңлек формалаштырыу сиктәрендә башҡарылған эште яҡтыртыу буйынса киң мәғлүмәт сараларының эшмәкәрлеге, элекке СССР илдәре араһында хеҙмәттәшлек итеү мәсьәләләрен тикшереү планлаштырыла.
Форум ҡунаҡтарын илдең танылған журналистары, PR-технолгиялар өлкәһендәге белгестәр, алдынғы юғары уҡыу йорттары уҡытыусылары, Рәсәй Федерацияһы һәм Ҡаҙағстан Республикаһының сәйәси, иҡтисади һәм фәнни берләшмәләре вәкилдәре менән осрашыуҙар көтә.
Медиафорум сиктәрендә оҫталыҡ дәрестәре ойоштороласаҡ, журналистика өлкәһендә «Гәлсәр һыуһар» төбәк наградаһын һәм башҡа приздар тапшырыу тантанаһы үтәсәк.
Сара программаһы бер көнгә иҫәпләнгән, тип хәбәр ителә Ырымбур өлкәһе Хөкүмәте порталында.


text:
Йөрәк тибеше араһында барлыҡҡа килгән ижад
Республика Милли музейында микроскоптан күренер мөғжизәләр күргәҙмәһе асылды. Новосибирск оҫтаһы Владимир Анискиндың үҙенсәлекле эштәре Өфө ижад һөйөүсеһе иғтибарына тәүге тапҡыр тәҡдим ителә. Микроминиатюра – сәнғәттең һирәк төрө. Ябай күҙ менән күрерлек тә түгел кескәй генә әйберҙәрҙе эшләүе нисегерәк ҡатмарлы. Был нескә оҫталыҡты талап итә. Микроскоп аша ҡарап, тик ҡул менән, йөрәк тибештәре араһында. Күргәҙмә ҡунаҡтарына һоҡланыр урын бар. Энә күҙендә дөйәләр каруаны, кеше сәсендә яһалған яҙма, сәс осона беркетелгән яңы йыл шыршыһы, иң кескәй матрешка, иң бәләкәй китап. Һуңғыһы Гиннес рекордтары китабындағынан да бәләкәйерәк.Микроскоптан күрер мөғжизәләр араһында дағаланған бөрсә барлығы ғәжәпләндермәй. Тик Владимир Анисткин тарихта танылған һулаҡтан ары киткән. Бөрсәнең бер дағаһына ул буяу менән Рәсәй флагын төшөргән, икенсеһенә үҙенең фамилияһы менән даға һалынған йылды билдәләгән. Күргәҙмәне асыу тантанаһында мөғжизәләр авторы менән осрашыу бәхете теймәне. Владимир Анискин әле сит илдә фәнни-ғәмәли конференцияла. Новосибирск оҫтаһы микроминиатюралар менән генә түгел, ә физика-математика фәндәре докторы булараҡ теоретик һәм ғәмәли механика институтында аэродинамика өсөн микротапшырғыстар, микроағымдар өйрәнеүе менән дә билдәле. Тимәк, ҡыҙыҡлы мауығыуында ла, һөнәри эшмәкәрлегендә лә микроскоптан башҡа көн үткәрмәй. Уның ижад мөғжизәләренең күбеһе Санкт-Петербургтағы „Рус һулағы„ музейында урын алған. Өфө һәм республика халҡы иһә „Микроскоптан күрер мәғжизә„ не Башҡортостан милли музейында 20-се ноябргә тиклем күҙәтә ала.


text:
6 майҙа Өфөнөң Зәки Вәлиди урамында хәрәкәт сикләнә Фото: Олег Яровиков
6 майҙа Өфөнөң Зәки Вәлиди урамында хәрәкәт сикләнә
6 майҙа Өфөнөң Зәки Вәлиди урамында хәрәкәт сикләнә Фото: Олег Яровиков
ӨФӨ, 2015 йыл, 5 май. /«Башинформ» мәғлүмәт агентлығы, Эльвира Латипова/.
6 майҙа Өфөлә иртәнге сәғәт 4-тән киске 5-кә тиклем Зәки Вәлиди урамында, Ғафури һәм Аксаков урамдары араһындағы участкала, хәрәкәт сикләнә, тип хәбәр итә ҡала хакимиәтенең матбуғат хеҙмәте. Сикләү юлды ремонтлауға бәйле.
Ябылған участканы Аксаков һәм Пушкин урамдары буйлап урап үтергә кәңәш ителә.


text: Ошо турала Рәсәй Хөкүмәтенең махсус ҡарары бар. Был ҡарар менән Рәсәй Хөкүмәте аптеканан рецепт буйынса ғына биреләсәк препараттарҙан эшләнгән көслө матдәләрҙең исемлеген билдәләне. Исемлеккә шулай уҡ быға тиклем ирекле һатылған корвалол, валокордин һәм пенталгин препараттары ла инде. Республика һаулаҡ һаҡлау министры Андрей Евсюков әйтеүенсә, Башҡортостанда был дарыуҙарға һорау юҡ тиерлек. Шуға ла уларҙы дарыуханаларҙа ирекле рәүештә һатып алырға мөмкин. Башҡортостанда аптекала һатылған дарыуҙарҙан ҡулдан эшләнгән дезоморфин наркотик матдәһен ҡулланыу осраҡтары йышайған. Наркотиктар әйләнешен күҙәтеүҙә тотоу буйынса федераль хеҙмәтенең Башҡортостан идаралығынан хәбәр итеүҙәренсә, 2007-се йылда наркополицейскийҙар тарафынан дезоморфин әҙерләү, һаҡлау һәм һатыуға бәйле 70 факт асыҡланған. Был 2006-сы йыл менән сағыштырғанда 4 тапҡырға күберәк. Наркотиктар эшләү осраҡтарын асыҡлау һәм тыйыу өсөн уҙған йыл аҙағында республикала ,,Прекурсор,, опретив-иҫкәртеү операцияһы үткәрелгән. Операция барышында фармацевтик учреждениелар, химия сәнәғәте предприятиелары, ғилми-тикшеренеү лабораториялары һәм уҡыу йорттарында тикшереүҙәр уҙғарылған. Тикшереүҙәр һөҙөмтәһендә асыҡланған етешһеҙлектәрҙе бөтөрөү буйынса 11 бойороҡ әҙерләнгән. Ошо уҡ маҡсатта республикала ,,Химик,, оператив-иҫкәртеү саралар комплексы ла ойошторолған. Операция сиктәрендә прекурсорҙар әйләнешен тормошҡа ашырыусы һәм легаль химик лабораторияларға эйә предприятелар һәм ойошмаларҙа тиикшереүҙәр уҙғарылған. 27 тикшереү барышында 6 енәйәт эше асылған, етешһеҙлектәрҙе бөтөрөү тәҡдиме менән 13 күрһәтмә әҙерләнгән.


text:
Фото:
Төркиәлә Башҡортостан Республикаһы көнөн билдәләнеләр
Фото:
Истанбулда, Башҡорт халҡының тарихы һәм этнографияһы музейы урынлашҡан «Топкапы» мәҙәниәт паркы территорияһында, Башҡортостан Республикаһының Истанбул ҡалаһындағы вәкиллеге Башҡортостан Республикаһы көнөнә арналған традицион сара үткәрҙе. Унда Төркиәнең дәүләт, муниципаль, йәмәғәт һәм эшлекле даирәләре вәкилдәре, Башҡортостандан Төркиәлә уҡыусы студенттарыбыҙ һәм эшләүсе ватандаштырыбыҙ ҡатнашты.
БР-ҙың Истанбулдағы вәкиллеге башлығы Каншаубий Мизиев, Башҡортостан Республикаһы яңы етәкселек менән бергә үҙ иҡтисади үҫешен сифат яғынан яңыртыу, тиҙләтеү һәм тәрәнәйтеү юлынан бара, тип билдәләне. Башҡортостан етәкселеге исеменән Каншаубий Мизиев ватандаштарын Республика көнө менән ҡотланы, ә кисәгә килгән ҡунаҡтарға республикабыҙ менән уңышлы хеҙмәттәшлек теләне.
Истанбул вилайеты вице-губернаторы Мостафа Алтынташ үҙ сығышында, Төркиә Республикаһының Башҡортостан Республикаһы менән хеҙмәттәшлеге даими үҫешеүен һәм Истанбул ҡалаһы һәр ваҡыт был үҙ-ара файҙалы хеҙмәттәшлек үҙәгендә булыуын раҫланы. Үҙ-ара мәҙәни хеҙмәттәшлектең сағыу өлгөләренең береһе булып йыл һайын Истанбулдың үҙәгендә, Солтанәхмәт майҙанында, башҡорт һабантуйы үткәрелеүе тора, тип өҫтәне ул.
Кисә аҙағында ватандаштарыбыҙҙың импровизацияланған концерты үткәрелде. Башҡорт, төрөк һәм рус телдәрендә йырҙар, Азат Ҡолдәүләтов башҡарыуында ҡурай моңдары яңғыраны.


text:
84349
Мостай Кәрим. Уҡытыусыма шиғыры. Сифат тураһында үтелгәндәрҙе ҡабатлау темаһына дәрес
Конспект урока
Педагогика и дидактика
Маҡсат: уҡыусыларҙы Башҡортостандың халыҡ шағиры Мостай Кәримдең ҡыҫҡаса биографияһы һәм ижады менән танышыу; Уҡытыусыма шиғырының идея-тематик йөкмәткеһе менән таныштырыу; уҡыусыларҙың сифат тураһындағы белемдәрен нығытыу, телмәрен үҫтереү...
Другие языки
2015-03-18
32.21 KB
16 чел.
“Мостай Кәрим. “Уҡытыусыма” шиғыры. Сифат тураһында үтелгәндәрҙе ҡабатлау” темаһына дәрес
Үткәрҙе: башҡорт теле һәм әҙәбиәте
уҡытыусыһы Ғәббәсов Рим
Муллағәли улы.
Стәрлетамаҡ 2014
Муниципальное автономное общеобразовательное учреждение “Средняя общеобразовательная школа №12 с углубленным изучением отдельных предметов” городского округа город Стерлитамак Республики Башкортостан
Урок на тему “Мустай Карим. “Стихотворение “Моему учителю”. Повторение пройденного об имени прилагательном”
Провел: учитель башкирского языка
и литературы
Габбасов Рим Муллагалиевич
Стерлитамак 2014
7-се класс, “Башҡорт теле” дәреслеге, Өфө, “Китап” 2012й., З.М.Ғәбитова, М.Ғ.Усманова, 4-се бит бит.
Тема: “Мостай Кәрим.”Уҡытыусыма” шиғыры. Сифат тураһында үтелгәнде ҡабатлау”.
Маҡсат:
Йыһазландырыу: М. Кәрим портреты, китаптар күргәҙмәһе, ҡоштар һүрәте, Мостай Кәримгә арналған презентация, проектор.
Дәрес барышы.
Уҡытыусы: Һаумыһығыҙ, балалар! Ултырығыҙ! Хәйерле иртә.
Уҡытыусы: Дәрескә әҙерлек тураһында шиғырыбыҙҙы уҡып күрһәтәйек әле:
Ҡыңғырау шылтыраны,
Беҙ әҙербеҙ дәрескә.
Китап, дәфтәрҙәр алдыҡ,
Тотонайыҡ беҙ эшкә.
Уҡытыусы: Бөгөн нисәһе? Көндөң исемен беләһегеҙме?
Уҡыусы: Бөгөн - 4 сентябрь, кесаҙна.
Уҡытыусы: Һауа торошо нисек?
Уҡыусы: Бөгөн көн аяҙ. Ҡояшлы көн. Тышта йылы, йәй һымаҡ.
Дәрес темаһын һәм маҡсатын әйтеү.
Уҡытыусы: Бөгөн дәрестә Башҡортостандың халыҡ шағиры Мостай Кәримдең биографияһы һәм ижады менән ҡыҫҡаса танышырбыҙ. Быйыл шағирҙың тыуыуына 95 йыл туласаҡ. Шағирҙың “Уҡытыусыма” шиғырын уҡырбыҙ. Шулай уҡ сифат тураһында үтелгәнде иҫкә төшөрөрбөҙ.
II. Яңы тема өҫтөндә эш.
(Презентация күрһәтәм һәм һөйләйем).
Уҡытыусы: Балалар, мин һеҙгә шиғырҙы тасуири уҡып ишеттерәм, һеҙ иғтибар менән тыңлағыҙ. (Уҡытыусының уҡыуы
а) Һүҙлек эше.
Уҡытыусы: Шиғырҙағы һүҙҙәрҙе дөрөҫ әйтергә өйрәнәбеҙ, шулай уҡ уларҙың тәржемәһе менән танышабыҙ. Минең арттан һүҙҙәрҙе хор менән ҡабатлайбыҙ:
һуҡмаҡ тропинка биҙәк узор
наҙлап ласково үрелеп асҡан открыл дотянувшись
дала степь серҙәрен асып бирҙең открыл тайны
б) Уҡыусыларҙың шиғырҙы эстән һәм ҡысҡырып уҡыуы.
Уҡытыусы: Балалар, хәҙер һеҙ Мостай Кәримдең “Уҡытыусыма” шиғырын тасуири уҡып күрһәтегеҙ.
(2-3 уҡыусының ҡысҡырып уҡыуы).
в) Китаптың 5-се битендәге һорауҙарға яуап биреү. Уҡытыусы: Шағир һуҡмаҡты ни өсөн алтын тип атай?
Уҡыусы: Көҙ көнө ағастарҙан һары, ҡыҙыл төҫтәге япраҡтар ҡойола. Шуға күрә һуҡмаҡ алтын төҫөнә инә.
Уҡытыусы: “Алтын һуҡмаҡ”, “тормошом китабы” тигән һүҙҙәрҙе нисек аңлайһығыҙ?
Уҡыусы: Ҡойолған һары япраҡтарҙан һуҡмаҡ һап-һары төҫкә инә. Һуҡмаҡты алтын тип әйтергә була.
Уҡыусы: Мәктәптә уҡый башлаған көндән яңы тормош башлана.
Уҡыусы: Уны “тормошом китабы” тип атарға мөмкин.
Уҡытыусы: Авторҙың уҡытыусыһына булған ихтирамын ниндәй юлдарҙа күрәһегеҙ? Уҡып күрһәтегеҙ.
Уҡыусы: “Һин, уҡытыусым, шундай наҙлап
Ҡараның күҙҙәремә.
Һүнмәҫлек ҙур дәрттәр һалдың
Бәләкәс йөрәгемә”.
Уҡытыусы: Композитор Айрат Ҡобағошов ошо шиғырҙың һүҙҙәренә көй яҙған. Хәҙер ошо йырҙы Башҡортостандың халыҡ шағиры Ғәли Хәмзин башҡарыуында тыңлағыҙ.
(Фонограмманы тыңлатыу).
Уҡытыусы: Нимә ул сифат?
Уҡыусы: Предметтың сифатын белдереүсе һүҙҙәр сифат тип атала. Сифат ниндәй? ҡайһы? Һорауҙарынаяуап бирә.
Уҡытыусы: Дәфтәргә бөгөнгө числоны яҙабыҙ. Шунан “Уҡытыусыма” шиғырынан сифаттарҙы табырға кәрәк. Бер уҡыусы таҡтала сифатты эйәртеүсе һүҙе менән, ә ҡалғандар дәфтәрҙә яҙа.
Уҡыусы: Ниндәй? Алтын һуҡмаҡ.
Уҡытыусы: Был эш төрөн сылбырлап дауам итәбеҙ.
(һүнмәҫлек дәрттәр, ҙур дәрттәр, бәләкәс йөрәк, йондоҙло күктәр, зәңгәр күктәр, тәү бите һүҙбәйләнештәрен һайлап яҙыу).
Уҡытыусы: Китаптың 5-се битендәге күнегеүҙе эшләйбеҙ. Кем күнегеүҙең биремен уҡып ишеттерә.
Уҡыусы: Һары, йәшел сифаттарын түбәндәгесә үҙгәртегеҙ. Улар менән һөйләмдәр төҙөгөҙ.
Уҡытыусы: Сифаттың дәрәжәләрен иҫкә төшөрәйек. Кем сифат дәрәжәләрен һанай?
Уҡыусы: Төп дәрәжә, сағыштырыу дәрәжәһе, артыҡлыҡ дәрәжәһе, аҙһытыу дәрәжәһе.
Уҡытыусы: Һары сифатын таҡтала Булат дәрәжәләр буйынса үҙгәртә, һеҙ дәфтәрҙә яҙығыҙ.
Уҡытыусы: Йәшел сифатын таҡтала Алина дәрәжәләр буйынса үҙгәртә.
III. Дәресте йомғаҡлау.
Уҡытыусы: Балалар, бөгөн дәрестә нимә белдегеҙ?
Уҡыусы: Бөгөн дәрестә сифат тураһында үтелгәндәрҙе ҡабатланыҡ.
Уҡыусы: Сифат тураһында ҡағиҙәне иҫкә төшөрҙөк.
Уҡыусы: Сифаттың дәрәжәләрен ҡабатланыҡ.
Уҡытыусы: Дәрестә кемдең тормош юлы һәм ижады менән таныштыҡ.
Уҡыусы: Бөгөн дәрестә Башҡортостандың халыҡ шағиры Мостай Кәримдең тормош юлы һәи ижады менән таныштыҡ.
Уҡыусы: Мостай Кәримдең “Уҡытыусыма” шиғырын тасуири уҡыныҡ, “Уҡытыусыма” йырын тыңланыҡ. Бик оҡшаны.
IY. Баһалау.Өй эше биреү.
Уҡытыусы: Өйҙә Мостай Кәримдең “Уҡытыусыма” шиғырын ятларға.
Уҡытыусы: Дәрес тамам. Һау булығыҙ!


text:
БР Милли китапханала яҙыусы Суфиян Поварисов менән осрашыу уҙасаҡ
ӨФӨ, 2014 йыл, 9 сентябрь. /«Башинформ» мәғлүмәт агентлығы, Ләйлә Аралбаева/.
Әхмәтзәки Вәлиди исемендәге Милли китапханала Башҡортостандың халыҡ яҙыусыһы Суфиян Поварисов менән осрашыу уҙасаҡ.
Сара билдәле әҙәбиәтсенең 90 йәшлек юбилейына арналған. Суфиян Поварисов – Бөйөк Ватан һуғышында ҡатнашыусы, филология фәндәре докторы, профессор, Башҡортостандың һәм Татарстандың атҡаҙанған фән эшмәкәре, Башҡортостан һәм Рәсәй Яҙыусылар союздары ағзаһы.
Кисәне башҡорт әҙәбиәте һәм крайҙы өйрәнеү бүлеге ойоштора. Бүлек мөдире Айгөл Буранғолова хәбәр итеүенсә, сараға яҙыусының дуҫтары, ҡәләмдәштәре, Башҡорт дәүләт университеты студенттары, уҡыусылар саҡырылған.
Осрашыу 15 сәғәттә башлана.


text:
Иң яҡшы уҡытыусыларҙы дәртләндереүгә Башҡортостанға 2012 йылда ете миллион һумдан ашыу аҡса бүленәсәк
Иң яҡшы уҡытыусыларҙы дәртләндереүгә Башҡортостан 2012 йылда федераль бюджеттан 7,4 миллион һум аласаҡ. Тейешле бойороҡҡа РФ Хөкүмәте Премьер-министры Владимир Путин ҡул ҡуйған.
Рәсәй Федерацияһы бюджетынан иң яҡшы уҡытыусыларға йәмғеһе 200 миллион һум бүленәсәк. Был хаҡта Хөкүмәт сайтында хәбәр ителә.
Сайтта бирелгән документҡа ярашлы, субсидиялар төбәктәргә тигеҙ бүленмәгән. Мәҫәлән, иң ҙур премия фондын Мәскәү (9 миллион һум), Краснодар крайы (8,6 миллион) һәм Мәскәү өлкәһе (8,2 миллион) аласаҡ. Дағстанға – 7,2 миллион, Татарстанға 5,6 миллион йүнәлтеләсәк.
Иң яҡшы уҡытыусыларға ярҙамға иң бәләкәй субсидиялар, ни бары 200-өшәр мең һумдан, Чукотка автономиялы округына, Магадан өлкәһенә һәм Йәһүд автономиялы өлкәһенә бүленәсәк. Камчатка крайы бер аҙ күберәк – 400 мең һум аласаҡ.


text:
Баш ҡалала «Башҡорт теленең академик һүҙлеге»нең етенсе томы донъя күрҙе
ӨФӨ, 2015 йыл, 11 декабрь. /«Башинформ» мәғлүмәт агентлығы, Ләйлә Аралбаева/.
Зәйнәб Биишева исемендәге Башҡортостан «Китап» нәшриәтендә «Башҡорт теленең академик һүҙлеге»нең VII томы баҫылып сыҡты. Унда П, Р һәм С хәрефтәренән башланған һүҙҙәр тупланған. Һүҙлек төрлө лексик материалды, киң таралған диалектизмдарҙы, иҫкергән һәм яңы һүҙҙәрҙе, фәнни һәм халыҡ терминологияһын үҙ эсенә алған.
Һүҙҙәрҙең һәм фразеологик берәмектәрҙең аңлатмаһы башҡорт һәм рус телдәрендә бирелгән. Баш һүҙ иһә — башҡорт, рус, инглиз, төрөк телдәрендә.
Һүҙлектең етенсе томын филология фәндәре докторы, профессор Фирҙәүес Хисаметдинова редакцияһы аҫтында Рәсәй Фәндәр академияһы Өфө ғилми үҙәге Тарих, тел һәм әҙәбиәт институтының тел ғилеме бүлеге хеҙмәткәрҙәре әҙерләгән. Баҫма журналистарға, нәшриәт һәм киң мәғлүмәт саралары хеҙмәткәрҙәренә, уҡытыусыларға һәм студенттарға тәғәйенләнгән. Ул башҡа өлкәләрҙә эшләгән белгестәр, башҡорт халҡының тарихы һәм мәҙәниәте менән ҡыҙыҡһыныусылар өсөн дә кәрәкле ҡулланма буласаҡ.
Фәнни баҫманы «Китап» нәшриәте магазиндарында һатып алырға мөмкин.


text:
Ян Сибелиус
Ян Сибе́лиус (швед. Jean Sibelius; 8 Аҡъюлай 1865, Хэмээнлинна ҡ., Бөйөк Финляндия Кенәзлеге — 20 Һарысай 1957, Йэрвэнпээ ҡ., Финляндия) — Финляндияның бөйөк композиторы. Шулай ул скрипач һәм дирижёр.
Атаһы — доктор Кристиан Густав Сибелиус, әсәһе — Мария Шарлотта Борг. Милләте — швед (әммә ул финн урта мәктәбендә уҡыған). 1885 йылда Хельсинки ҡалаһында Император Университетын тамамлаған.
Иҫкәрмәләр[үҙгәртергә | вики-тексты үҙгәртергә]
- 8 декабрь көнө тыуғандар
- 1865 йылда тыуғандар
- Алфавит буйынса шәхестәр
- Рәсәй империяһында тыуғандар
- 20 сентябрь көнө вафаттар
- 1957 йылда вафаттар
- Финляндияла вафат булғандар
- Алфавит буйынса музыканттар
- Алфавит буйынса композиторҙар
- Финляндия композиторҙары
- XIX быуат композиторҙары
- XX быуат композиторҙары
- Алфавит буйынса дирижёрҙар
- Финляндия дирижёрҙары
- XIX быуат дирижёрҙары
- XX быуат дирижёрҙары
- Финляндияның Аҡ роза ордены кавалерҙары
- Музыканттар


text:
Башҡортостанда туриндустрия союзы ойошторолдо
Республикала туристик индустрия союзы булдырыу тураһындағы ҡарар Профсоюздар йортонда уҙған ойоштороу съезында ҡабул ителде. Союз рәйесе итеп БР Иҡтисади үҫеш министры Евгений Евтушенко һайланды.
БР Йәштәр сәйәсәте, спорт һәм туризм министрының беренсе урынбаҫары Кинйә Ҡускилдин, йыйылыусылар алдында сығыш яһағанда, Башҡортостанда туристик маҡсатта файҙаланырлыҡ һәм файҙаланырға тейешле ресурстар бар, тип билдәләне.
– Башҡортостанда туриндустрия союзы ойоштороу мәсьәләһе ағымдағы йылдың авгусында Бөрйән районында үткән БР Йәштәр сәйәсәте, спорт һәм туризм министрлығының күсмә кәңәшмәһендә беренсе тапҡыр күтәрелде, – тине Кинйә Сәғит улы. – Туризм – төбәктең иҡтисади үҫешенең мөһим өлөшө булып тора. Республиканың төплө матди базаһы булыуы уның әүҙем үҫешенә булышлыҡ итәсәк. Мәҫәлән, беҙҙә транспорт селтәре үҫешкән, юл буйында хеҙмәтләндереүҙәр күрһәтеү яйға һалынған, туристар һәм спортсыларҙың һорауы менән ҡулланған тауарҙар етерлек кимәлдә етештерелә. Әйткәндәй, бөгөн республикала туристик индустрияны артабан үҫтереү буйынса программалар эшләп килә. Шул уҡ ваҡытта Башҡортостан туристик союзы хәл итәсәк мәсьәләләр ҙә байтаҡ.
Республикала Башҡортостан комплекслы күрһәтелгән туристик интернет –портал асыу кәрәк. Төбәктәге туризм, сувенир продукцияһы,тәбиғәт, халыҡ кәсептәре хаҡындағы тулы мәғлүмәт тупланған реклама- матбуғат үҙәген ойоштороу эше башланды. Бынан тыш, был мәсьәләлә беҙгә күрше төбәктәр – Екатеринбург, Ырымбур, Силәбе менән берләшергә кәрәк.
Евгений Евтушенко фекеренсә, бөгөн туризмдың иҡтисади ғына түгел, ә социаль категория ла булыуын оноторға ярамай.


text:
Башҡортостандың ете мәктәбе Рәсәйҙең алдынғы мәктәптәр исемлегендә
Башҡортостандың ете мәктәбе Рәсәйҙең алдынғы ауыл мәктәптәре исемлегенә ингән. «Учительская газета» хәбәр итеүенсә, исемлек «Новости» Рәсәй мәғлүмәт агентлығы төркөмө ярҙамында Мәскәү өҙлөкһөҙ математик белем биреү үҙәге тарафынан әҙерләнгән.
Ауыл мәктәптәре исемлегенә ни бары 54 белем биреү учреждениеһы ингән. Улар рәтендә беҙҙең республиканан Ауырғаҙы районының Кәбәс ауылы, Миәкә районының Оло Кәркәле ауылы, Өфө районының Булгаков, Дыуан районының Вознесенка ауылы, Шаран районының Шаран ауылындағы 1-се һәм Мичуринск ауылындағы М.Фәрхутдинов исемендәге урта белем биреү мәктәптәре һәм Туймазы ҡалаһының Серафимовка ауылындағы 1-се урта белем биреү мәктәбе.


text:
Фото:
«Версия Башкортостана» гәзитендә – бушлай юридик консультация
Фото:
Шишәмбе көндө, 9 февралдә, "Версия Башкортостана" гәзитендә ғәҙәттәгесә "ҡыҙыу линия" эшләйәсәк. Был юлы “тура бәйләнештә” республика халҡына кәңәштәре менән күҙәтеү органы вәкиле генә түгел, белгестәр ҙә ярҙам итмәксе.
Һеҙ салонда машина һатып алдығыҙ ҙа, уның документтарын ала алманығыҙмы һәм ҡайҙа мөрәжәғәт итергә, кемдән ярҙам һорарға белмәйһегеҙме? Юл-транспорт фажиғәһенән һуң компенсация түләмәнеләрме? КАСКО, ОСАГО-ны нисек юлларға белмәйһегеҙме? Йәки һеҙҙе законһыҙ рәүештә юл йөрөү танытмаһынан мәхрүм иттеләрме, ЮХХДИ инспекторы кәмһеттеме? “Ҡыҙыу линия”ға шылтыратығыҙ! “Водителдәр хоҡуғын яҡлау йәмғиәте” төбәк-ара йәмәғәт ойошмаһы рәйесе урынбаҫары Игорь Петухов һеҙҙең нимәгә хоҡуҡлы булыуығыҙ һәм хоҡуҡтарығыҙҙы нисек яҡлау кәрәклеге тураһында һөйләйәсәк. Гәзит уҡыусыларҙың башҡа төрлө һорауҙарына Совет районы прокуроры ярҙамсыһы Ләйсән Рамаҙанова яуап бирә.
"Версия Башкортостана" гәзитенә бик күп шылтыратыуҙар һәм хаттар килә: республика халҡын хоҡуҡи хәл итеүҙе талап иткән төрлө мәсьәләләр борсой. Гәзит бушлай хеҙмәтләндереү күрһәтә: редакцияға саҡырылған юристар һәм төрлө ведомстволар хеҙмәткәрҙәре граждандарға туранан-тура телефон аша консультация бирә. Был ике сәғәт эсендә бирелгән барлыҡ һорауҙарға яуаптар "Версия Башкортостана" гәзитенең яҡын көндәрҙәге һандарында баҫылып сыға.
"Ҡыҙыу линия" һәр ваҡыттағыса айҙың һәр икенсе һәм дүртенсе шишәмбе көндәрендә үткәрелә. Был көндәрҙә редакцияға 15 сәғәттән 17 сәғәткә тиклем (8-347) 272-79-16 телефоны аша шылтыратырға һәм борсоған һорауыңды бирергә мөмкин. Шулай уҡ үҙ һорауыңды гәзиттән ҡырҡып алынған купонға ла яҙып ебәрергә була – яуап “Һеҙҙең хоҡуҡ” рубрикаһында баҫылып сығасаҡ.


text:
Грипҡа ҡаршы вакцина һатып алыуға аҡса бүленде
2009 йылда Өфөнөң "хәүеф" төркөмөнә ингән халҡын иммунлаштырыу өсөн 208550 доза күләмендә вакциналар бүлеү ҡаралған. Баш ҡала хакимиәтенән хәбәр итеүҙәренсә, ул мәктәпкәсә йәштәге балалар учреждениеларына йөрөгән балалар, уҡыусылар, медицина хеҙмәткәрҙәре, мәғариф учреждениелары хеҙмәткәрҙәре, 60-ты уҙған граждандарға вакцинация яһау өсөн тәғәйенләнгән. Был препараттар тармаҡ милли проекты сиктәрендә киләсәк.
Өфө ҡалаһы ҡала округы хакимиәте өҫтәмә рәүештә грипҡа ҡаршы 60000 доза вакцина һатып алыу өсөн 9,9 миллион һум аҡса бүлде.


text:
Кушнаренко районында «Тамсыҡай» балалар баҡсаһы яңынан эшләй башланы
Кушнаренко районында, БР Президентының элекке мәктәпкәсә белем биреү учреждениелары биналарын өлкәгә кире ҡайтарыу буйынса күрһәтмәләрен тормошҡа ашырыу сиктәрендә, 2-се «Тамсыҡай» балалар баҡсаһын асыу тантанаһы үтте. Балалар баҡсаһы район үҙәге Кушнаренкола урынлашҡан, ул 25 урынға иҫәпләнгән. Бер йыл эсендә бинаға капиталь ремонт үткәрелгән, был маҡсаттарға 577 мең һум аҡса тотонолған. Бинаның ҡыйығы, иҙәне, тәҙрәләре, ишектәре, коммуникациялары тулыһынса алмаштырылған. Бынан тыш, учреждение биләмәһе лә төҙөкләндерелгән: юлдарға асфальт түшәлгән, яңы веранда төҙөлгән.
Балалар баҡсаһында тәрбиәләнеүселәр байрам ҡунаҡтары өсөн ҡыҙыҡлы концерт программаһын тәҡдим итте. Сарала ҡатнашыусылар мәктәпкәсә белем биреү учреждениеһы биләмәһендә шыршылар ултыртты, тип хәбәр иттеләр Кушнаренко районы хакимиәтенең мәғлүмәт-аналитика бүлегенән.


text:
Рәсәйҙә иң яҡшы тармаҡ экспортерҙары һайлана
Башҡортостандың Иҡтисади үҫеш министрлығы «2011 йылғы иң яҡшы Рәсәй экспортерҙары» конкурсы старт алыуы тураһында хәбәр итә. Үҙебеҙҙә етештерелгән продукцияны экспортлауға ярҙам итеү һәм экспортты дәртләндереү механизмдарын булдырыу маҡсатында уны РФ Сәнәғәт һәм сауҙа министрлығы үткәрә.
Еңеүселәр «Рәсәйҙең иң яҡшы тармаҡ экспортеры», «Рәсәйҙең БДБ илдәренә иң яҡшы тармаҡ экспортеры» һәм «Тармаҡтың иң йылдам үҫешеүсе экспортеры» кеүек өс номинацияла билдәләнәсәк.
Конкурста ҡатнашыу өсөн документтар пакеты тапшырырға кәрәк, улар менән Рәсәйҙең Сәнәғәт һәм сауҙа министрлығы сайтында йәки 8 (495) 632-80-06 телефоны аша танышырға мөмкин.
Документтар тапшырыуҙң һуңғы көнө — 2012 йылдың 18 майы. Конкурсҡа 2012 йылдың 4 июнендә йомғаҡ яһаласаҡ.


text:
Иртәгә хеҙмәт ҡануниәте мәсьәләләре буйынса граждандарҙы ҡабул итеү ойошторола
21 апрелдә РФ Президентының Башҡортостан Республикаһындағы йәмәғәт ҡабул итеү бүлмәһендә хеҙмәт ҡануниәте мәсьәләләре буйынса граждандарҙы ҡабул итеү үтәсәк.
Халыҡты Башҡортостан Республикаһында Дәүләт хеҙмәт инспекцияһы етәксеһе вазифаһын башҡарыусы Андрей Цибизов ҡабул итә.
Граждандарҙы ҡабул итеү 14 сәғәттә башлана.
Йәмәғәт ҡабул итеү бүлмәһенең адресы: Өфө ҡалаһы, Цюрупа урамы, 100-сө йорт ("Үҙәк баҙар" транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
25 июндә Өфөлә Йәштәр көнө билдәләнә
ӨФӨ, 2015 йыл, 23 июнь. /«Башинформ» мәғлүмәт агентлығы, Эльмира Сабирова/.
25 июндә Өфөлә «Башҡортостан» сауҙа үҙәге алдындағы майҙанда Йәштәр көнө билдәләнә.
Баш ҡала хакимиәтенең йәштәр сәйәсәте буйынса комитетынан хәбәр итеүҙәренсә, байрам көнөндә ошо урын сағыу музыкаль майҙансыҡҡа әйләнәсәк. Сара ҡунаҡтарын бейеү буйынса оҫталыҡ дәрестәре, асыҡ һауала сальса, автомобилдәр күргәҙмәһе, «Оҫталар ҡалаһы» аллеяһы, конкурстар һәм бүләктәр көтә.
Урамдағы спорт төрҙәрен яратыусылар өсөн стритбол буйынса Өфө кубогы үтәсәк.
Өфө эстрадаһы йондоҙҙары, шулай уҡ популяр йәш йырсы Радик Юлъяҡшин (Elvin Grey) байрам кәйефе бүләк итәсәк.
Сара киске сәғәт 5-тә башлана.
Белешмә. 27 июндә Рәсәйҙә Йәштәр көнө билдәләнә. Был байрам 22 йыл элек Рәсәйҙең Йәштәр эштәре буйынса комитеты һәм Милли йәштәр берләшмәләре советы тәҡдиме буйынса Рәсәйҙең тәүге Президенты Борис Ельциндың бойороғо менән булдырылған.


text:
2010 йылдың һуңғы ике айында Өфөлә фатирҙы ҡуртымға алыу хаҡы дүрт процентҡа күтәрелде
Үткән йылдың ноябрь-декабрендә Өфөлә фатирҙы ҡуртымға биреү хаҡы дүрт процентҡа артты. Бөтә төрҙәге фатирҙар буйынса хаҡтар айына уртаса 12580 һум тәшкил итте.
Фатирҙарҙы ҡуртымға биреү буйынса иң ныҡ күтәрелгән хаҡтар бер бүлмәлеләргә тура килә – 7,9 процент (11136 һум). Өс бүлмәлеләргә хаҡтар дүрт процентҡа күтәрелде (15500 һум). Ә ике бүлмәле фатирҙарға ҡуртым ставкаһы 0,1 процентҡа төшөп, 13300 һум тәшкил итте.
Элиталы фатирҙарҙы ҡуртымға алыу хаҡы — айына 13 — 100 мең һум диапазонында.
«Эксперт» күсемһеҙ милек агентлыҡтары селтәре аналитигы Айгөл Степанова әйтеүенсә, ҡуртым ставкаһы буйынса алдынғы урында – ҡала үҙәге. Бында фатирҙы айына 10 меңдән 19 меңгә тиклем ҡуртымға алырға мөмкин. Сипайлово биҫтәһе икенсе урында тора (хаҡтар диапазоны ун меңдән 18 мең һумға тиклем). Октябрь проспектындағы фатир өсөн туғыҙ меңдән 16 меңгә тиклем һорайҙар.


text:
Стандартлаштырыу тураһында яңы закондың мөмкинлектәрен дәүләт һатып алыуҙарында файҙаланырға кәрәк — Башҡортостан Хөкүмәте Фото: Галина Бахшиева
Стандартлаштырыу тураһында яңы закондың мөмкинлектәрен дәүләт һатып алыуҙарында файҙаланырға кәрәк — Башҡортостан Хөкүмәте
Стандартлаштырыу тураһында яңы закондың мөмкинлектәрен дәүләт һатып алыуҙарында файҙаланырға кәрәк — Башҡортостан Хөкүмәте Фото: Галина Бахшиева
ӨФӨ, 2016 йыл, 2 июнь. /«Башинформ» мәғлүмәт агентлығы, Галина Бахшиева/.
Хәҙер стандартлаштырыу институттарын үҫтереү, предприятиелар эшмәкәрлеген баһалау бик мөһим, тип һыҙыҡ өҫтөнә алды Өфөлә асылған «Стандартлаштырыу: яңы ҡануниәт һәм ҡулланыу тәжрибәһе» төбәк-ара конференцияһында Башҡортостан Хөкүмәте Премьер-министры Рөстәм Мәрҙәнов.
«Башҡортостан байтаҡ йылдар дауамында сифатты стандартлаштырыу, камиллаштырыу өлкәһендәге эшкә ҙур иғтибар бүлә. Был — республикалағы иҡтисади сәйәсәттең өҫтөнлөгө. Стандартлаштырыу тураһында яңы закондың положениеларын индереү һөҙөмтәһендә дәүләт көйләүе өлкәһендә өҫтәмә саралар әҙерләнәсәк, — тине Рөстәм Мәрҙәнов. — Уларға Башҡортостанда ла өҫтәмә үҫеш алыу мөмкинлеге бар. Һүҙ тәү сиратта дәүләт һатып алыуҙарын тормошҡа ашырғанда яңы закондың мөмкинлектәрен файҙаланыу хаҡында бара. Бынан тыш, барыһы алдында продукцияның ошо стандартҡа тап килеүе тураһында белдергән осраҡта етештереүсе өсөн милли стандартты ҡулланыу мотлаҡ буласаҡ».
«Рәсәй Федерацияһында стандартлаштырыу тураһында» 162-се Федераль закондың төп маҡсаты — ил производствоһы үҫешен стимуллаштырыу һәм импортты алмаштырыу кимәлен арттырыу. Ошо закондың ҡайһы бер положениелары уҙған йылдың сентябрь айында көсөнә инде. 1 июлдән закон тулыһынса көсөнә инә.
Өфөләге төбәк-ара конференцияла аңлатыуҙарынса, эшҡыуарлыҡҡа ярҙам, инновациялы ҡарарҙарҙы таратыу, яңы продукцияны һәм технологияларҙы индереү ваҡытын ҡыҫҡартырға мөмкинлек биргән әҙер тәжрибәләрҙе, технологияларҙы ҡулланыу стандартлаштырыуҙың төп маҡсаты булып тора.


text:
Башҡортостанда хәләл продукцияның икенсе күргәҙмә-йәрминкәһе үтәсәк
Башҡортостан Республикаһында хәләл продукцияның икенсе күргәҙмә-йәрминкәһе үтәсәк. «Башинформ» агентлығына БР Мосолмандарының Диниә назараты ҡарамағындағы «Хәләл» стандарты буйынса комитет рәйесе Тимур Шәңгәрәевтың хәбәр итеүенсә, был юлы уны үткәреү урыны итеп Мәләүез ҡалаһы һайланған.
Күргәҙмәгә Башҡортостанда сертификация үткән шәриғәт ҡанундары буйынса хеҙмәт күрһәтеүселәр һәм хәләл продукция етештереүселәр йыйыласаҡ. Улар араһында беҙҙең республиканан 15 ойошма, шулай уҡ Белгород, Екатеринбург һәм Силәбе өлкәләре предприятиелары бар. Бынан тыш, күргәҙмәгә Мәскәүҙән һәм Татарстандан ҡунаҡтар киләсәк, улар был сара дауамында үткәреләсәк семинар һәм кәңәшмәләрҙә ҡатнашасаҡ.
Хәтерегеҙгә төшөрәбеҙ, Башҡортостанда хәләл продукцияның тәүге күргәҙмә-йәрминкәһе быйыл мартта Дүртөйлөлә үткәрелгәйне. Унда туҡланыу продукттарынан алып кейемгә, косметиканан алып китаптарға һәм медицина хеҙмәтләндереүенә тиклем һәр төрлө аҙыҡ-түлек продукттары һәм хеҙмәттәр тәҡдим ителде.
Икенсе күргәҙмә-йәрминкәне асыу 7 авгусҡа планлаштырылған.


text:
ШОС һәм БРИКС журналистары Башҡортостанда атта һыбай йөрөргә, ҡымыҙ бешергә һәм кейеҙ баҫырға өйрәндеФото: авторҙың фотолары
ШОС һәм БРИКС журналистары Башҡортостанда атта һыбай йөрөргә, ҡымыҙ бешергә һәм кейеҙ баҫырға өйрәнде
ШОС һәм БРИКС журналистары Башҡортостанда атта һыбай йөрөргә, ҡымыҙ бешергә һәм кейеҙ баҫырға өйрәндеФото: авторҙың фотолары
ШОС һәм БРИКС илдәре журналистары – Башҡортостан буйынса матбуғат турында ҡатнашҡан Ҡытай, Бразилия, Италия, Ҡаҙағстан һәм Һиндостан вәкилдәре сәйәхәттең тәүге көнөндә республиканың Белорет һәм Әбйәлил райондарында булды.
Тәүге туҡталыш Уҫманғәле ауылындағы ошо уҡ исемде йөрөткән мәсет булды. Сит илдекеләр ҙур ҡыҙыҡһыныу менән экскурсоводтың һөйләгәнен тыңланы, һорауҙар бирҙе. Ҡунаҡ-журналистар өсөн мотлаҡ пункт – ентекле фотосессия, улар бөтә нәмәне – өйҙәрҙе, урманды, тауҙарҙы төшөрә.
Оҙаҡ ҡына барғандан һуң журналистарҙы «Ар ташы» турбазаһына килтерҙәләр, унда уларҙы аттар көтә ине. Ҡаҙағстан һәм Ҡытай вәкилдәре ҡыйыуыраҡ булып сыҡты, эйәрҙә Һиндостан журналисы яҡшы ултыра, ә Италия вәкиленең үҙен ысын егет итеп хис итергә ҡыйыулығы етмәне, арбала сәйәхәт ҡылды. Шуға ҡарамаҫтан, ғәҙәти булмаған транспорт төрөнән етерлек тәьҫорат алды – үҙенең камераһын бер минутҡа ла һүндермәне.
«Ә ҡымыҙҙы нисек эшләйҙәр?», «Уның тәме ниндәй?» — тип һораны гидтан сит ил вәкилдәре. Бал тураһында уларҙың ишеткәндәре, ашап ҡарағандары бар һәм Башҡортостандың бренд продукцияһы икәнлеген аңлайҙар. Оҙаҡламай ҡунаҡтар Әбйәлил районындағы ҡымыҙ фермаһына килеп етте.
Бында журналистар бейәне нисек һауғандарын һәм ҡымыҙ эшләгәндәрен күрҙе. Ҡайһы берәүҙәре үҙҙәре лә махсус таяҡты ҡулдарына алып бейә һөтө менән әсеткене болғаны. Ҡолондарҙы фотоға төшөрҙөләр, милли башҡорт ашамлыҡтары – ҡаҙылыҡ, сәк-сәк, бауырһаҡ, өсбосмаҡ, ҡыҙыл эремсек, ҡорот, бишбармаҡ, ҡымыҙҙан ауыҙ иттеләр.
Бынан тыш, сит ил ҡунаҡтары ысын тирмәлә булды, уға оҡшашты элек күсмә башҡорттар ҡулланған.
— Ҡышын тирмәне йылытыу өсөн уны эстән кейеҙ менән эшләгәндәр, — тип һөйләне экскурсовод.
Кейеҙҙең нимә икәнен белер өсөн ҡунаҡтар Әбйәлил районының Буранғол ауылында урынлашҡан Кейеҙ йортона юл тотто.
Кейеҙ эшләү буйынса оҫталыҡ класын Кейеҙ йорто етәксеһе Зөлфиә Мәхийәнова күрһәтте. Ҙур уҡлау ярҙамында йөндө оҙаҡ ваҡыт йәйеү урынына хәҙер ағас эшкәртеү станогы ҡулланыла, ә таҙа эҫе һыуҙы һабын иретмәһе менән ҡайҙар һыу алмаштырған. Журналистарға элекке кейеҙ баҫыу йолаһын да күрһәттеләр. Ике метр оҙонлоҡтағы келәмде эшләү өсөн биш килограмм көҙгө һарыҡ йөнө һәм ике сәғәт дауамында уны бер туҡтауһыҙ баҫыу талап ителә. Ғәҙәттәгесә, кейеҙ баҫҡан саҡта оҫталар халыҡ йырҙарын башҡарҙы.
Сит ил журналистарының Башҡортостан буйынса сәйәхәтенең тәүге көнө Яҡтыкүл эргәһендәге тау-саңғы трассаһы түбәһенә менеү менән тамамланды.
Бөгөн, 26 июндә, ҡунаҡтар Сибай карьерын, Шүлгәнташ мәмерйәһен һәм Темәс тарихи-мәҙәни үҙәкте күрәсәк.
Матбуғат турының ойоштороусылары – республиканың Матбуғат һәм киң мәғлүмәт саралары агентлығы булышлығында БР Туризм буйынса агентлығы.


text:
Байрам тантаналарына мәғрифәтсенең тыуған төйәге Миәкә районы халҡы ла ҡушыласаҡ. Унда Аҡмулла нәсихәттәре исемле фольклор байрамы үткәреләсәк. Башҡортостан президенты указына ярашлы шағир, мәғрифәтсе Мифтахетдин Аҡмулланың тыуған көнөндә Аҡмулла көндәре уҙа. Быйыл да республиканың төрлө төбәктәрендә, шағирҙың тыуған яҡтары Миәкәлә байрам саралары уҙа. Башҡалала Аҡмулла көндәре сиктәрендә йәш сәсәндәр конкурсы ойошторолдо. Аҡмулла вариҫтары тип аталған бәйгелә өс тиҫтәгә яҡын бала ҡатнашты. Аҡмулла вариҫтары конкурсының төбәк бәйгеләрендә 70-кә яҡын уҡыусы үҙ көсөн һынап ҡараған, уларҙың 28-е ярым финалға сыҡҡан. Аҡмулла уҡыуҙары бәйгеһендә тик ололар ғына ҡатнашһа, Аҡмулла вариҫтары йәш ҡәләм оҫталарын асыҡлауҙы маҡсат итеп ҡуя. Баһалама ағзаһы, Башҡортостан яҙыусылар берлеге рәйесе урынбаҫары Азамат Юлдашбаев әйтеүенсә, тәү тапҡыр ойошторолоуға ҡарамаҫтан конкурсанттар ныҡлап әҙерләнеп килгән. Конкурсанттар Аҡмулла ижадын белеүҙәре, шиғыр яҙыу маһирлыҡтары менән ер рәттән йыр-моңға, төрлө музыка ҡоралында уйнау әүәҫлектәрен дә күрһәтте. Һәр уҡыусының сығышы тотош Бер композицияға ҡоролғайны. Бәйгене ойоштороусылар әйтеүенсә, тап ошо яғы менән Аҡмулла вариҫтары бәйгеһе башҡаларҙан айырылып тора. Мәғариф министрлығының бүлек етәксеһе Рәйсә Күзбәкова..
Аҡмулла көндәре, шиғыр бәйгеләре шағир һәм мәғрифәтсенең тыуған яғы Миәкә районында ла дауам итәсәк.


text:
Фото:
Дәүләт Йыйылышының даими комитеттары ултырышы 23 - 25 июндә үтәсәк
Фото:
23 — 25 июндә дүртенсе саҡырылыштағы Башҡортостан Республикаһы Дәүләт йыйылышы – Ҡоролтайҙың даими комитеттарының сираттағы, быйылғы яҙғы сессияла һуңғы ултырыштары үтәсәк. «Июль» циклын 23 июндә Социаль сәйәсәт һәм һаулыҡ һаҡлау комитеты асасаҡ. Ошо уҡ көндө Аграр мәсьәләләр, экология һәм тәбиғәттән файҙаланыу буйынса комитеттың һәм Дәүләт ҡоролошо буйынса комитеттың ултырыштары үтәсәк.
Дәүләт Йыйылышында 24 июндә үҙенең ултырышын, Мәғариф, фән, мәҙәниәт, спорт һәм йәштәр эштәре буйынса комитет кеүек үк, Сәнәғәт, транспорт, төҙөлөш, элемтә һәм эшҡыуарлыҡ буйынса комитет та үткәрәсәк, ә Урындағы үҙидара һәм йәмәғәт берекмәләре буйынса комитет ошо уҡ көндө Саҡмағош ауылында йыйыласаҡ.
Өфөлә 25 июндә үтәсәк Бюджет, һалым, финанстар һәм милек мәсьәләләре буйынса комитет ултырышы һуңғыһы буласаҡ.


text:
Өфө һәм Башҡортостан парламентарийҙары фенилкетонурия менән ауырыған балаларҙы Яңы йыл менән ҡотланы
Өфөлә фенилкетонурия менән ауырыған балаларға ярҙам күрһәтеү буйынса «Сикһеҙ Яңы йыл» тип исемләнгән хәйриә акцияһы үтте. Ул Башҡортостан Республикаһындағы Бала хоҡуҡтары буйынса вәкил башланғысы менән ойошторолдо, тип хәбәр итә Өфө ҡалаһы ҡала округы советының матбуғат хеҙмәте.
Акцияла Өфө ҡала советының, БР Дәүләт Йыйылышы — Ҡоролтайҙың депутаттары, шулай уҡ БР Үҙәк һайлау комиссияһы вәкилдәре ҡатнашты. Улар балаларға составында аҡһымы аҙ булған махсус продукттар йыйылмаһынан торған ҡыйбатлы бүләктәр тапшырҙы.
Белешмә өсөн. Әлеге ваҡытта Башҡортостанда фенилкетонурия диагнозы ҡуйылған 73 бала йәшәй, уларҙың 17-һенә инвалидлыҡ бирелгән. Фенилкетонурия (фенилпировиноградлы олигофрения) – аминокислоталар, башлыса фенилаланин метаболизмы боҙолоуына бәйле нәҫелдән килгән ауыр сир. Беҙҙең илдә фенилкетонурияны дауалауҙың берҙән-бер алымы – аҡһымда булған фенилаланинды ҡырҡа сикләү принцибына ҡоролған ваҡытында (тыуғандан алып) ойошторолған диетотерапия.


text:
Иҙел буйы округында президенттың яңы вәкиле
Александр Коновалов заманында Башҡортостанға прокурор итеп тәғәйенләнгәйне. Республика властәте менән уртаҡ тел табып йәшәне ул. Һуңынан Иҙел буйы округы буйынса тулы хоҡуҡлы вәкил итеп үрләтелгәс тә Башҡортостан менән мөнәсәбәттәрен һыуытманы. Килеп хоккей ҡараһынмы, һабантуйҙарҙы тамаша ҡылһынмы, республикаға даими килеп торҙо. Хәҙер ул юстиция министры вазифаһын биләгәс тә, президент Мортаза Рәхимов уның өсөн шат булыуын белдерҙе.
Ә яңы вәкил Григорий Рапотаға килгәндә, ул республика өсөн бөтөнләй ят кеше. Борсаҡ бешерме-юҡмы, әлегә билдәһеҙ. Быға тиклем иһә ҡайһы бер сығанаҡтар Иҙел буйы округына тулы хоҡуҡлы вәкил итеп артабан Башҡортостан йәки Татарстан президенты буласаҡ кеше тәғәйенләнә тип яҙғайны.


text:
Башҡортостанда Евразия Workout Фестивале уҙғарыла Фото: Олег Яровиков
Башҡортостанда Евразия Workout Фестивале уҙғарыла
Башҡортостанда Евразия Workout Фестивале уҙғарыла Фото: Олег Яровиков
ӨФӨ, 2016 йыл, 20 февраль. /«Башинформ» мәғлүмәт агентлығы, Александр Смирнов/.
2016 йылда Башҡортостанда Евразия Workout Фестивален уҙғарыу планлаштырыла. Ошо хаҡта Башҡортостан Башлығы Рөстәм Хәмитовҡа граждандарҙы ҡабул итеү барышында Рәсәй Фәндәр академияһы Өфө ғилми үҙәге аспиранты Алмаз Ғатауллин хәбәр итте.
Ул республика етәксеһенә «Workout Башкортостан» йәштәр спорт хәрәкәтенә фестивалде үткәреүҙә ярҙам күрһәтеү үтенесе менән мөрәжәғәт итте. Сәләмәт йәшәү рәүешен популярлаштырыуға йүнәлтелгән хәрәкәт 2012 йылда үҙ эшен башлай. Һуңғы өс йылда республикала 10 спорт майҙансығы төҙөлгән, 30 сара ойошторолған.
Евразия Workout Фестивален уҙғарыу өсөн аҡсаны фандрайзинг ярҙамында йыйырға ниәтләйҙәр. Ярыштарҙың программаһы урамдағы спорт майҙансыҡтарында күнекмә яһауҙы күҙ уңында тота. Май айынан республика ҡала һәм райондарында һайлап алыу турҙары ойошторола, Рәсәй, Ҡаҙағстан, Белоруссия, Украина төбәктәренән 15 спортсы ҡатнашлығындағы финал сентябрҙә Өфөлә үтә. Бында ҡулға таянып кәүҙәне күтәреү буйынса Рәсәй рекордын ҡуйырға ниәтләйҙәр.
– Рекордтар – үҙмаҡсат түгел. Иң мөһиме, ошо спорт төрө менән шөғөлләнһендәр, – тине Рөстәм Хәмитов. – Уны барыһы ла эшләй ала.
Республика етәксеһе бер спорт майҙансығының хаҡы менән ҡыҙыҡһынды. Ул 150-200 мең һумға төшә, тип хәбәр итте Алмаз Ғатауллин.
Рөстәм Хәмитов әүҙем ағзаларҙың идеяһын хупланы һәм Башҡортостан Хөкүмәте Премьер-министры Рөстәм Мәрҙәновҡа вице-премьер Марат Мәһәҙиев менән бергә хәрәкәткә ярҙам күрһәтеү мәсьәләһен тикшерергә ҡушты.


text:
Башҡортостанда Ленинградты блокаданан ҡотҡарыу көнөндә патриотик акция ойошторола Фото: Олег Яровиков
Башҡортостанда Ленинградты блокаданан ҡотҡарыу көнөндә патриотик акция ойошторола
Башҡортостанда Ленинградты блокаданан ҡотҡарыу көнөндә патриотик акция ойошторола Фото: Олег Яровиков
ӨФӨ, 2016 йыл, 27 ғинуар. /«Башинформ» мәғлүмәт агентлығы, Арина Рәхимҡолова/.
Бөгөн Ленинградты фашистарҙың блокадаһынан тулыһынса азат итеүгә 72 йыл тула (1944 йыл). Иҫтәлекле дата уңайынан көндөҙгө сәғәт 3-тә Өфөләге Еңеү паркында митинг башлана. Тәүҙә Мәңгелек утҡа сәскәләр һалыу тантанаһы була. Теләүселәр республика Хәрби Дан музейына бушлай инә аласаҡ, эҙәрмән отрядтары ирекмәндәре иһә 125 грамлыҡ «блокада» икмәген таратасаҡ.
Ойоштороусылар билдәләүенсә, патриотик акция йәштәр Бөйөк Еңеүҙең хаҡын онотмаһын, ысын тарихты белһен өсөн уҙғарыла. 1941 йылда Гитлер Ленинградты ҡамауға ала. 1943 йылдың 18 ғинуарында ҡулса, ниһайәт, өҙөлә һәм ҡала менән бәйләнеш булдырыла. 1944 йылдың 27 ғинуарында совет ғәскәрҙәре 900 көн дауам иткән блокаданы өҙә.
Ленинград янындағы алыштарҙа Башҡортостандан меңдәрсә яугир ҡатнаша, күптәре һәләк була. Йыл һайын республиканың эҙәрмән отрядтары Ленинград өлкәһенә экспедицияға бара, ошо һалдаттарҙың һөлдәләрен таба һәм кемдәрҙең медальоны йәки наградаһы һаҡланған, шуларҙың шәхесен асыҡлай.


text:
Башҡортостанда 17 кеше берҙәм дәүләт имтиханын ваҡытынан алда тапшырыуға теләк белдерҙе
20 апрелдән һынауҙы ваҡытынан алда үтергә хоҡуғы булғандарҙың Берҙәм дәүләт имтиханын тапшырыу этабы башлана.
«Башинформ» агентлығына БР Мәғариф министрлығынан хәбәр итеүҙәренсә, республикала 17 кеше Берҙәм дәүләт имтиханын ваҡытынан алда тапшырырға теләк белдергән. Улар иҫәбендә бөтә Рәсәй кимәлендәге ярыштарға китеүсе спортсы егеттәр, сәләмәтлек торошо буйынса Берҙәм дәүләт имтиханын ваҡытынан алда бирергә тейешле уҡыусылар һәм 2010 йылдың яҙында хәрби хеҙмәткә алынасаҡ йәштәр бар.
Имтихандар теҙмәһенә ярашлы, уҡыусыларҙың белемен һынаусы тәүге имтихан рус теленән буласаҡ (20 апрелдә), артабан — сит ил телдәре, әҙәбиәт, физика (22 апрель), 24 – математика, 26 – информатика һәм мәғлүмәт-коммуникация технологиялары (ИКТ), биология, йәмғиәт фәне, 28 – тарих, география, химия.
Дөйөм алғанда быйылғы йылда, БР Мәғариф министрлығы мәғлүмәте буйынса, Башҡортостанда 29,5 мең кешенең Берҙәм дәүләт имтиханында ҡатнашыуы көтөлә.


text:
Өс айҙа республика аграрийҙары 14,7 миллиард һумға продукция етештергән
Быйылғы йылдың тәүге кварталында Башҡортостанда етештерелгән ауыл хужалығы продукцияһының күләме 14,7 миллиард һум тәшкил иткән, йәғни уҙған йыл кимәле менән сағыштырғанда ул 102,1 процентҡа тиң.
Башҡортостанстат мәғлүмәте буйынса, бар категориялағы хужалыҡтарҙа һуғымға 85,9 мең тонна мал һәм ҡош-ҡорт үрсетелгән, 419,2 мең тонна һөт, 278,1 миллион дана йомортҡа етештерелгән. Теплица ярҙамында 2,2 мең тонна йәшелсә үҫтерелгән (2009 йылдың 1 кварталына ҡарата 109,6%).
Республиканың 20 муниципаль районының ауыл хужалығы предприятиеларында мал һәм ҡош-ҡорт производствоһы үҫеше күҙәтелгән, 41 муниципаль районда һөт етештереү артҡан, улар өлөшөнә тулайым производство күләменән 41,2% һәм 87% тура килә.
Статистиктар иҫәпләүенсә, һуғымға һимертелгән бер баш һыйыр малының уртаса ауырлығы 327 килограм тәшкил иткән (2009 йылдың ғинуар-мартында – 323 килограмм), сусҡаларҙыҡы – 103 килограмм (102 килограмм).
Һөт етештереүҙә үҫеш күҙәтелгән. Беренсе кварталда бер һыйырҙан уртаса 855 кг һөт һауылған, былтыр ул 803 кг тәшкил иткән. Иң юғары һауымдар Стәрлетамаҡ (1321 килограмм), Өфө (1240), Тәтешле (1223), Ауырғазы (1215), Баҡалы (1202) ауыл хужалығы предприятиеларына тура килә.
Шул уҡ ваҡытта статистиктар мал иҫәбе кәмеүен дә билдәләй. 1 апрелгә ҡарата бар ауыл хужалығы предприятиеларында һыйыр малы 1745,8 мең баш тәшкил иткән (уҙған йылдың ошо уҡ осоро менән сағыштырғанда 0,2 процетҡа кәмерәк).


text:
«Өфө» аэропортында пассажирҙар ағымы һуңғы 20 йыл рекордын уҙҙыФото: Олег Яровиков
«Өфө» аэропортында пассажирҙар ағымы һуңғы 20 йыл рекордын уҙҙы
«Өфө» аэропортында пассажирҙар ағымы һуңғы 20 йыл рекордын уҙҙыФото: Олег Яровиков
«Өфө» Халыҡ-ара аэропорты дүшәмбе көнө 2013 йылда ике миллионынсы пассажирын хеҙмәтләндерҙе. Ул Мәскәүгә эш буйынса командировкаға осоусы, Өфөлә йәшәүсе Гөлнур Хунафина булды.
Почетлы пассажир бүләккә бонуслы хеҙмәттәр пакеты алды: бизнес-залда биш тапҡыр хеҙмәтләндерелеү, ярты йыл дауамында бушлай автопарковка менән файҙаланыу һәм аэропорттың берәй ресторанында ике кешегә киске аш. Ике миллионынсы пассажирҙы хеҙмәтләндереүсе авиакомпания Гөлнур Хунафинаға йыл буйына Рәсәйҙең төрлө аэропортынан төрлө даими йүнәлеш буйынса бушлай осоуға сертификат бүләк итте.
«Өфө» Халыҡ-ара аэропорты» асыҡ акционерҙар йәмғиәтенең генераль директоры Александр Андреев журналистарға хәбәр итеүенсә, пассажирҙар ағымы һуңғы 20 йыл рекордын уҙҙы. Йыл аҙағына тиклем ул 2,2 миллион кешегә етәсәк. Абсолют тарихи максимум Өфөлә 1992 йылда теркәлгән – ул саҡта өс миллион пассажир рубежын уҙған.
Көнөнә «Өфө» аэропорты 40 рейстан алып 50 рейсҡа тиклем, йәғни 7-8 мең пассажирҙы хеҙмәтләндерә.
Аэропорттың артабан үҫеш потенциалы барлығын ISAGO сертификаты дәлилләй. Ул аэропорттың производство эшмәкәрлеге һәм эксплуатациялау именлеге халыҡ-ара стандарттарға тап килеүен раҫлай. Өфө аэропорты Рәсәйҙә төбәк аэропорттары араһында беренсе бындай сертифакат алыусы булды.


text:
Республика Президенты Туймазы районы халҡы менән осраштыФото: Олег Яровиков
Республика Президенты Туймазы районы халҡы менән осрашты
Республика Президенты Туймазы районы халҡы менән осраштыФото: Олег Яровиков
Шишәмбе, 3 сентябрҙә, Башҡортостан Президенты Рөстәм Хәмитовтың Туймазы районы активы менән осрашыуы үтте.
Осрашыуҙа республика Президенты Туймазы районында эшмәкәрлектең төп йүнәлештәрен атаны, шулай уҡ өлгәшелгән һөҙөмтәләр хаҡында әйтте. Дөйөм алғанда, ҡаланың бер нисә сәнәғәт һәм социаль объекттарында булғандан һуң, Рөстәм Хәмитов район етәкселеге эшмәкәрлегенә ыңғай баһа бирҙе.
— Ҡалала яҡшы спорт комплексы асылды, бында Туймазы районы хакимиәте башлығының хеҙмәте ҙур, — тине Рөстәм Хәмитов. – Яңы объект асыу районды үҫтереүгә йәнә бер аҙым, халыҡтың йәшәү сифатын яҡшыртыуға табан яңы йүнәлеш булып тора.
Рөстәм Хәмитов билдәләүенсә, донъяуи көрсөккә бәйле һәм Рәсәй менән Башҡортостанға ҡағылған проблемалар Туймазы районын урап үткән.
— Райондың иҡтисади күрһәткестәре беҙҙе ҡыуандыра, — тине республика Президенты. – Иҡтисади үҫеш темптары республика күрһәткестәренән алты тапҡырға юғарыраҡ, ә сәнәғәт приоизводствоһы 13 процентҡа артҡан, республика күрһәткестәренән был һигеҙ тапҡырға юғарыраҡ.
Районда булған проблемалар хаҡында һүҙ йөрөтөп, Президент уларҙың тотош республика өсөн хас булыуын билдәләне. Улар иҫәбендә – демографик хәл. Районда тыуым күрһәткестәре бер аҙ кәмегән.
Шулай уҡ Туймазы халҡын балалар поликлиникаһының булмауы борсой.
— Бөгөнгө көндә проект та, аҡса ла, поликлиника ла юҡ, — тине төбәк башлығы. – Һаулыҡ һаҡлау министрына был мәсьәләне хәл итергә һәм киләһе йылға объект төҙөүҙе планлаштырырға ҡуштым.
Президент билдәләүенсә, поликлиника һәм балаларға бәйле башҡа мәсьәләләр өҫтөнлөклө булып тора, балалар яҡшы шарттарҙа үҫергә тейеш.
Осрашыу һуңында Рөстәм Хәмитов Туймазы халҡына күрһәткән хеҙмәттәре һәм юғары ҡаҙаныштары өсөн рәхмәт әйтте.


text:
Республикала система булдырыусы предприятиелар исемлеге яңыртылды Фото: Олег Яровиков
Республикала система булдырыусы предприятиелар исемлеге яңыртылды
Республикала система булдырыусы предприятиелар исемлеге яңыртылды Фото: Олег Яровиков
ӨФӨ, 2016 йыл, 7 июнь. /«Башинформ» мәғлүмәт агентлығы, Галина Бахшиева/.
Башҡортостанда башҡарма власть органдары һәм муниципаль берәмек хакимиәттәре менән мәғлүмәти йәһәттән эш алып барылған система булдырыусы предприятиелар исемлеге яңыртылды.
Башҡортостан Иҡтисади үҫеш министрлығының матбуғат хеҙмәтендә аңлатыуҙарынса, әлеге ойошмаларҙың иҡтисади эшмәкәрлектең тейешле төрөндә 80 процент әйләнеш булдырыуы — исемлеккә инеүҙең төп шарты.
Башҡортостан Хөкүмәте бойороғон республиканың социаль-иҡтисади үҫешенең төп күрһәткестәре исемлеге тулыландыра. Атап әйткәндә, «Ойошма хеҙмәткәрҙәренең уртаса айлыҡ хеҙмәт хаҡы» кеүек күрһәткес өҫтәлгән.


text:
Фото:
Башҡорт-ғәрәп дуҫлығы йәмғиәте делегацияһы Сирияға һәм Иорданияға барасаҡ
Фото:
10 октябрҙән 15-енә тиклем Башҡорт-ғәрәп дуҫлығы йәмғиәте делегацияһы дуҫлыҡ сәфәре менән Сирия Ғәрәп Республикаһына һәм Иордания Хашимит Короллегенә барырға йыйына. Рәсәйҙең Сириялағы һәм Иорданиялағы сауҙа вәкиллеге хеҙмәткәрҙәре, Рәсәй фән һәм мәҙәниәт үҙәге вәкилдәре менән осрашыуҙар һәм һөйләшеүҙәр планлаштырыла.
Делегация составында – БР Президенты Хакимиәтенең ижтимағи-сәйәси үҫеш бүлеге мөдире урынбаҫары Гөлнур Ҡолһарина, Рәсәйҙең Юғары мөфтөйө ярҙамсыһы Рауил Зәйнуллин, М.Аҡмулла исемендәге БДПУ уҡытыусыһы Аэлита Минийәнова, Һаҡлыҡ банкыһының өҫтәмә офис мөдире Динара Ширеева.


text:
Башҡортостанды икенсе сәғәт бүлкәтенә күсереүҙәре ихтимал Фото: Лариса Ветлугина коллажы
Башҡортостанды икенсе сәғәт бүлкәтенә күсереүҙәре ихтимал
Башҡортостанды икенсе сәғәт бүлкәтенә күсереүҙәре ихтимал Фото: Лариса Ветлугина коллажы
Дәүләт Думаһына «Ваҡыт иҫәпләмәһе тураһында» Федераль законға үҙгәрештәр индереү тураһында»ғы закон проекты индерелде, уның авторҙары – 98 депутаттан торған Думаның Һаулыҡ һаҡлау буйынса комитеты башлығы Сергей Калашников етәкселегендәге төркөм. 20 ғинуарҙың кисе баҫылып сыҡҡан закон проекты ҡышҡы ваҡытты даими сифатта ҡайтарыу ғына түгел, ә Рәсәйҙе ун сәғәт зонаһына бүлеүҙе күҙаллай. Әгәр закон ҡабул ителһә, Башҡортостан Республикаһы Урал сәғәт бүлкәтенән (Мәскәү ваҡыты + 2 сәғәт) икенсе зонаға: Мәскәү ваҡыты + 1 сәғәткә, күсәсәк. Башҡортостандан тыш, Пермь крайы, Ырымбур өлкәһе һәм Коми Республикаһы был ваҡыт буйынса йәшәй башлауы ихтимал.
Закон проектының аңлатмалы яҙыуында әйтелеүенсә, бындай сәғәт зоналары «UTC бөтә донъяла координацияланған ваҡыттың сәғәт бүлкәтенә мөмкин тиклем яҡын булыу иҫәбе менән» (төбәктәрҙә ваҡыт астрономик ваҡытҡа яҡын буласаҡ) билдәләнәсәк. Депутаттар төркөмө, бүлкәттәрҙе Башҡортостан өсөн генә түгел, ә Омск өлкәһе, Приморье, Хабаровск крайы, Яҡут Республикаһының ҡайһы бер райондары өсөн «шылдырырға» кәрәк, тип иҫәпләй. Закон проекты авторҙары ғәмәлгә уны быйыл 26 октябрҙең 02 сәғәтенән алып индерергә тәҡдим итә: сәйәсмәндәр инде бер нисә тапҡыр белдереүҙәренсә, Сочиҙағы Олимпиаданы трансляциялау буйынса төҙөлгән халыҡ-ара килешеүҙәр арҡаһында ваҡыт «реформаһын» тиҙ генә үткәреп булмай.
Хәҙерге ваҡыт буйынса Башҡортостан 1919 йылдан, РСФСР-ҙа сәғәт бүлкәттәре индерелгәндән, алып йәшәй, шул уҡ ваҡытта республиканың көнбайыш өлөшө 1956 йылға тиклем икенсе бүлкәттә булды. Беҙгә күсергә тәҡдим ителәсәк «Мәскәү ваҡыты + 1 сәғәт» сәғәт бүлкәте үҙе Рәсәй Хөкүмәте менән 2011 йылда бөтөрөлгәйне, алдан унда Һамар һәм Ижевск йөрөнө.
Дәүләт Думаһының закон проектын ҡасан ҡарауҙары хәбәр ителмәй, әммә уның рәйесе Сергей Нарышкин, депутаттар уны «бик иғтибарлы» өйрәнергә ниәтләнә, сөнки «тема көнүҙәк», тип һыҙыҡ өҫтөнә алды.


text:
Китапханалар төнөндә өфөләргә китаптар менән селфи сәнғәтендә ярышырға тәҡдим итәсәктәр
ӨФӨ, 2015 йыл, 9 апрель. /«Башинформ» мәғлүмәт агентлығы, Ләйлә Аралбаева/.
Апрелдә Рәсәйҙә, ғәҙәттәгесә, «Китапханалар төнө» исемле социаль-мәҙәни акция уҙғарыла. Өфө китапханалары ҡала халҡын 24 апрелдә үтәсәк байрамға саҡыра. Ойоштороусылар вәғәҙә итеүенсә, китапханалар киске сәғәт 6-нан төнгө 11-гә тиклем эшләйәсәк.
2015 йылдың темаһы — «Көндәлегеңде ас — ваҡытты тотоп ал». Байрам ҡаланың бер нисә китапхана майҙансыҡтарында үткәрелә.
Әхмәт-Зәки Вәлиди исемендәге Милли китапхананың программаһы Әҙәбиәт йылына һәм Бөйөк Еңеүҙең 70 йыллығына арналған. Китапхана директоры Айгөл Моратова һөйләүенсә, һәр бүлек ҡыҙыҡлы программа әҙерләй. Байрам ҡунаҡтары «Әҙәбиәт йылы» исемле ҙур китап янында үҙҙәрен фотоға төшөрөп, иң яҡшы селфи конкурсында ҡатнаша ала. Тағы ла китап һаҡлағыстарға экскурсиялар, балалар майҙансығы ойошторола, унда төрлө бүләктәр уйнатыла. Китапхана «Болоттар» заманса сәнғәт үҙәге менән берлектә әҙәби персонаждар ҡатнашлығында уйын да тәҡдим итә.
Үҙәк ҡала китапханаһы «Ваҡыт буйлап сәйәхәтсенең көндәлеге» тип аталған театрлаштырылған тамашаға саҡыра. Ҡунаҡтарҙы «Театр плюс китап» проектының презентацияһы, Рус һәм Башҡорт драма театрҙары актерҙары менән осрашыу, «Аиша» журналы редакцияһы менән танышыу, «Букинист» магазины директоры В.В.Лязин менән осрашыу көтә. Үҙәк ҡала китапханаһының адресы: Комсомол урамы, 138. Телефон: 237-30-52.
6-сы китапханалағы «Әҙәби мода йорто»нда ваҡыт буйлап китап тарихы менән танышырға мөмкин буласаҡ. Уның адресы: Революция урамы, 165. Телефон: 228-72-19.
10-сы моделле китапхана «Әҙәбиәт көҙгөһөндә күңел» программаһын тәҡдим итә. Китап уҡыусылар өсөн Өфө яҙыусылары һәм шағирҙары менән осрашыу, уңдан һулға яҙыу буйынса оҫталыҡ дәрестәре ойоштороласаҡ. Адресы: Ғафури урамы, 17. Телефон: 251-72-43.


text:
Башҡортостанда эшҡыуарҙарҙың төбәк-ара конгресы уҙғарыла
ӨФӨ, 2016 йыл, 22 март. /«Башинформ» мәғлүмәт агентлығы, Галина Бахшиева/.
24 мартта Башҡортостандың баш ҡалаһында «Перспектива — Төбәк-2016» бәләкәй һәм урта эшҡыуарлыҡ етәкселәренең төбәк-ара конгресы үткәрелә.
Сараны ойоштороусылар булып Өфө хакимиәте, «Перспектива» төбәк үҫеш фонды, «Рәсәй терәге» Башҡортостан төбәк бүлексәһе, «Эшлекле кешеләр» төбәк-ара йәмәғәт ойошмаһы һәм Милли эшҡыуарлыҡ проблемаларын системалы тикшереү институты сығыш яһай.
Ойоштороусылар хәбәр итеүенсә, конгресс эшендә Башҡортостан, Татарстан, Удмуртия, Сыуашстан, Пермь крайы, Ырымбур, Ҡурған, Свердловск, Силәбе, Һамар һәм Киров өлкәләренән 150-нән ашыу бәләкәй һәм урта эшҡыуарлыҡ етәкселәре ҡатнаша.
Тикшереләсәк төп темалар — йәштәр эшҡыуарлығы, эшҡыуарға ярҙамға мәғлүмәт технологиялары, ваҡлап һатыуҙа проблемалар, предприятие өсөн конкурентлы өҫтөнлөк булдырыу.
Форумдың эшлекле өлөшөнән һуң «Төбәктәрҙең алтын фонды» премияһын тапшырыу тантанаһын уҙғарыу күҙаллана.


text:
Ял көндәрендә 330 мең самаһы кеше өмәләргә сыҡты
Уҙған ял көндәрендә Башҡортостандың 330 мең самаһы халҡы республика тораҡ пункттары территорияларын таҙартыу, төҙөкләндереү һәм йәшелләндереү буйынса сараларҙа ҡатнашты. Өмәләргә дүрт меңдән ашыу техника берәмеге йәлеп ителде. Сүплектәргә һәм полигондарға алты мең тоннанан ашыу ҡаты көнкүреш ҡалдыҡтары сығарып түгелде.
«Тәбиғәт» дәүләт унитар предприятиеһы ҡарамағында булған ҡаты көнкүреш ҡалдыҡтары полигондары экологик өмәләр үткәреү осоронда сүп-сарҙы бушлай ҡабул итә.
Экологик өмәләр барышында 128 мең квадрат метр юл япмаһы ремонтланды. Биш мең самаһы погон метр ҡойма, бина фасадтары һәм башҡа төрлө тораҡ пункттарҙы төҙөкләндереү элементтары рәткә килтерелде. 16 апрелгә ҡарата республика территорияһын таҙартыу һәм төҙөкләндереүҙең уртаса күрһәткесе яҡынса 15 процент тәшкил итә, тип хәбәр иттеләр БР Тәбиғәттән файҙаланыу һәм экология министрлығының матбуғат хеҙмәтенән.


text:
Малаяҙҙа үҙәк район дауаханаһын реконструкциялауға 217 миллион һум бүлеү планлаштырыла
16 декабрҙә Башҡортостандың төньяҡ-көнсығыш райондары буйлап эш сәфәре сиктәрендә республика башлығы Рөстәм Хәмитов Салауат районының Малаяҙ ауылында булды. Бындағы дауахана реконструкциялауға мохтаж. Был дауалау учреждениеһы сағыштырмаса яңы – 1988 йылда төҙөлгән. Әммә унда эҫе һыу юҡ, ә бинаның төп стеналарының береһендә ярыҡ барлыҡҡа килгән.
Табиптарҙың һәм ауыл халҡының йәнә бер баш ауырыуы – балалар поликлиникаһы, нормативтар буйынса айырым бина ҡаралған булһа ла, ул дүрт кабинетта урынлашҡан, ә инфекцион ауырыуҙар бүлеге иһә бөтөнләй дауахананан бер нисә километр алыҫлыҡта ята.
Рөстәм Хәмитов дауахана корпусын ҡараны, медицина ярҙамының ниндәй шарттарҙа күрһәтелеүе менән танышты, табиптар һәм пациенттар, шул иҫәптән балалар клиникаһы пациенттары менән аралашты. Төбәк башлығы дауахананың реконструкциялауға мохтаж булыуы менән килеште һәм финанс ярҙамы кәрәклеге хаҡында белдерҙе.
«Һаулыҡ» милли проекты сиктәрендә дауахана бинаһын реконструкциялауға 217 миллион һум бүлеү планлаштырыла. Был аҡсалар республика, федераль һәм урындағы бюджеттарҙан бүленергә тейеш. Баш табип Валерий Шапочкин әйтеүенсә, әгәр аҡса алынһа, улар тәү сиратта йылытыу системаһын, стенаны реконструкциялауға һәм башҡа ремонт эштәренә йүнәлтеләсәк.


text:
Эстон алфавиты
Эстон алфавиты — эстон телендә яҙыу өсөн ҡулланылған тамғалар системаһы.
Эстон алфавитында бөтә стандарт латин хәрефтәре һәм бер нисә диакритик тамғалы хәреф ҡулланыла.
c, q, w, x, y хәрефтәре башҡа телдәрҙән алынған исемдәрендә генә ҡулланыла (мәҫәлән, New York, Casablanca, Quebéc, Marx)
f, š, z, ž хәрефтәре башҡа телдәрҙән алынған һүҙҙәрендә генә ҡулланыла (мәҫәлән, foto, šokolaad, želee, zooloogia). Әммә элекке алынған һүҙҙәрендә бындай хәрефтәре һәм өндәре юҡ: vabrik, kalossid, kohv.


text:
Башҡортостан аграрийҙары Мәскәүҙә «ПИР» йәрминкәһендә ҡатнашасаҡ
Республиканың Ауыл хужалығы министрлығында Башҡортостан аграрийҙарының 14-16 декабрҙә Мәскәүҙә үтәсәк «ПИР» махсуслаштырылған йәрминкәһендә ҡатнашыуы тикшерелде. Кәңәшмәлә эшкәртеүсе предприятиелар етәкселәре, БР Ауыл хужалығы министрлығы белгестәре, төбәктең Сауҙа-сәнәғәт палатаһы вәкилдәре һәм «Рәсәй төбәк продукты» проекты етәксеһе Иван Фетисов ҡатнашты. Кәңәшмәне Башҡортостандың ауыл хужалығы министры Николай Коваленко алып барҙы.
Ағымдағы йылдың ноябрендә Башҡортостанда Рәсәйҙең Ресторан һәм отелье хужалары федерацияһы вәкилдәре килеп китте, тип иҫкә төшөрҙө министр. Улар эшкәртеүсе предприятиеларҙа булды һәм Рәсәй баҙарына сығарыу өсөн республикала етештерелгән продукция өлгөләрен һайлап алды.
— Бал, ҡымыҙ, йылҡы итенән эшләнгән деликатестар, сыр, бальзамдар, милли һөт аҙыҡтары уларҙа айырыуса ҡыҙыҡһыныу уятты. Йәмғеһе 20 төрҙән ашыу продукция, — тип хәбәр итте Николай Коваленко.
Иван Фетисов күргәҙмә тураһында һөйләне. Баш ҡала баҙарында ниндәй продукцияның ҙур һорау менән ҡулланылыуын, төбәк продукттарын Мәскәү баҙарына сығарыу өсөн нимәләр эшләү кәрәклеген асыҡлау сараның төп маҡсаты булып тора, тип билдәләне ул.
— Кешеләр экологик яҡтан таҙа, сифатлы продукттар һатып алырға теләй. Баш ҡала магазиндарында тап шундай продукция етешмәй, — тине проект етәксеһе.
БР Ауыл хужалығы министрлығының матбуғат хеҙмәтенән хәбәр итеүҙәренсә, күргәҙмәлә биш төбәк – Мәскәү өлкәһе, Башҡортостан, Дағстан, Камчатка һәм Алтай крайы продукцияһы тәҡдим ителәсәк.


text:
Башҡортостан Республикаһы микрофинанслау үҙәге микрозаймдар менән файҙаланыуҙы уңайлыраҡ итә
«Башҡортостан Республикаһы бәләкәй эшҡыуарлыҡ субъекттарын микрофинанслау үҙәге» 2010 йылға иҫәпләнгән Республика бәләкәй һәм урта эшҡыуарлыҡ субъекттары үҫеше һәм уларға ярҙам программаһы сиктәрендә бәләкәй бизнес вәкилдәренә микрозаймдар биреүҙең төп шарттарын үҙгәртте.
Шулай итеп, займ килешеүе буйынса процент ставкаһы йылына 13 проценттан 11 процентҡа кәметелгән; бурыстың төп өлөшөн ҡаплау ваҡыты ике айҙан алты айға тиклем арттырылған; ай һайын түләнергә тейешле сумманан тыш, төп бурысты тигеҙ өлөштәр менән квартал һайын йәки ярты йыл һайын түләп барырға рөхсәт ителә.
Микрозаймды, бизнес планығыҙҙы күрһәтмәйенсә, эшҡыуарлыҡтың төрлө маҡсатында бер миллион һум суммаға тиклем бер йылға алырға мөмкин. Бөгөнгө көндә бындай дәүләт ярҙамы менән Башҡортостан Республикаһының алты ҡала округы һәм 29 муниципаль районынан 165 бәләкәй эшҡыуарлыҡ субъекты файҙаланған. Уларға бирелгән ярҙамдың дөйөм суммаһы 120 миллион һум тәшкил иткән.
Микрофинанслау шарттары хаҡында тулыраҡ мәғлүмәт менән www.centerrb.ru интернет-порталында танышырға мөмкин. Белешмәләр өсөн телефондар: (347) 295-24-34, 294-24-35.


text:
Ҡариҙел (йылға)
Ҡариҙел (Өфө) — Көньяҡ Уралдағы йылға. Ҡариҙел, йылға, Ағиҙел йылғаның уң ҡушылдығы.
Силәбе өлкәһе, Ҡарабаш тау итәгендәге Өфө күленән башлана.
Силәбе, Сведловск өлкәләре, Башҡортостандың Дыуан, Ҡариҙел, Нуриман, Благовещен, Иглин, Өфө райондары аша аға.
Өфө ҡалаһының көньяғында Ағиҙел йылғаһына уң яҡтан ҡушыла.
Ҡариҙел йылғаһының оҙонлоғы 918 км.
Төп ҡушылдыҡтары: Бисәрт, Төй уң яҡтан, Әй, Йүрүҙән һул яҡтан
Иҫкәрмәләр[үҙгәртергә | вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
- Бадков В. А. Өфө, йылға // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2013. — ISBN 978-5-88185-143-9.


text:
Башҡортостан вуздары студенттары һәм аспиранттары - РФ Президенты стипендиаттары иҫәбендә
Өфө дәүләт нефть техник университеты студенты Эльмира Йосопова, Өфө дәүләт авиация техник университеты аспиранттары Татьяна Карташева, Татьяна Волкова, Эльвира Нафиҡова һәм Иван Кияшко – сит илдә уҡыу өсөн Рәсәй Федерацияһы Президенты стипендияларын алыуға бөтә Рәсәй асыҡ конкурсы еңеүселәре иҫәбендә.
Улар 2010/2011 уҡыу йылында Рәсәй Федерацияһында фән, технологиялар һәм техника үҫеше кеүек өҫтөнлөклө йүнәлештәр буйынса Европаның юғары уҡыу йорттарында һәм ғилми үҙәктәрендә белем алыу һәм ғилми практика үтеү өсөн сит илгә юлланасаҡ иң яҡшы 40 студент һәм 60 аспирант иҫәбенә инде.


text:
OpenStreetMap
OpenStreetMap (OSM; инглиз теленән һүҙмә-һүҙ мәғәнәһе «урамдарҙың асыҡ картаһы») — төбәктәрҙе, ҡалаларҙы һәм башҡа торлаҡ пункттарын күмәкләп карталау өсөн асыҡ (һәр кем ҡатнаша алған) проект. Карталар һәм схемалар ҡулдан йә автоматик рәүештә булдырыла, төҙәтелә һәм камиллаштырыла; кәрәкле мәғлүмәт шәхси GPS-алғыстарынан индерелә ала. Проектта ҡатнашыусыларҙың уртаҡ эше һөҙөмтәләренән һәр теләүсе бушлай файҙалана ала.
Йөкмәткеһе
Тасуирлама[үҙгәртергә | вики-тексты үҙгәртергә]
Проект Бөйөк Британияла 2004 июлендә Стив Кост тарафынан нигеҙләнә; 2006 апрелендә фонд булараҡ теркәлә башлай. OpenStreetMap фонды— халыҡ-ара коммерцияға ҡарамаған ойошма; уның маҡсаты — ер арауығы мәғлүмәттәрен йыйыу, уларҙы таратыуға булышлыҡ итеү һәм уларҙан бар теләүселәргә бушлай файҙаларынға мөмкинселек биреү. [1]
Мөмкинлектәре[үҙгәртергә | вики-тексты үҙгәртергә]
- Проект бөтә Ер йөҙөн ҡаплай.
- Карталар ике үлсәмле — дингеҙ кимәленә ҡарата бейеклектәр һәм изолиниялар күрһәтелмәй.
- Карталарҙы PNG, JPEG, SVG, PDF, PostScript фортматтарына экпортлау мөмкин.
Тәүмәғлүмәттәр[үҙгәртергә | вики-тексты үҙгәртергә]
Тәүмәғлүмәттәр ғәҙәттә GPS-алғыс йә GPS-трекерҙар яҙып һаҡлаған "трэк"тарҙан күсереп алына. Бындай трэктарҙы ирекмәндәр йәйәү, велосипедта йәки машинала йөрөп яҙҙырып ала. Бынан һуң трэктар GPS-алғыстан махсус программаға күсерелә.
Ер йөҙөнөң спутник һүрәттәрен ҡулланып, трэктар булмаған осраҡта ла ҙур ҡалалар карталарын эшләп була — бының өсөн юғары сиселешле һүрәттәр кәрәк. Landsat, Prototype Global Shorelines (PGS) һәм TIGER кеүек хөкүмәт хеҙмәттәре, шулай уҡ Yahoo! картография сервисы сығанаҡ булып тора.
Иҫкәрмәләр[үҙгәртергә | вики-тексты үҙгәртергә]
- ↑ wiki.openstreetmap.org: «The OpenStreetMap Foundation is an international non-profit organisation supporting but not controlling the OpenStreetMap project. It is dedicated to encouraging the growth, development and distribution of free geospatial data and to providing geospatial data for anybody to use and share.»
- ↑ "Нарисуй карту мира" мәҡәләһе, 3dnews.ru, 22 май 2009


text:
Президент республиканың көньяҡ-көнбайышы буйлап сәфәрҙә булды
Башҡортостан Президенты Мортаза Рәхимов 23 майҙа республиканың көньяҡ-көнбайыш райондары буйлап эш сәфәрендә йөрөп ҡайтты. Ул республика Советының һаулыҡ һаҡлау системаһын үҫтереү мәсьәләләре буйынса үтәсәк күсмә ултырышы сиктәрендә төҙөлгән объекттарҙа булды. Республика башлығын БР төҙөлөш, архитектура һәм транспорт министры Рауил Ибәтуллин оҙатып йөрөнө.
Үҙенең эш сәфәрен Мортаза Рәхимов Дәүләкән һәм Әлшәй райондары сигендә Ташлы йылғаһында төҙөлгән Уртатау һыу һаҡлағысынан башланы. Мөһим объект төҙөлөшө тамамланыу стадияһында: һыу һаҡлағысҡа һыу тултырыла, тирә-йүне төҙөкләндерелә, яр буйҙары йәшелләндерелә.
Мортаза Рәхимов шулай уҡ Дәүләкән һәм Әлшәй райондарында баҫыу эштәрен үткәреү барышы менән дә танышты.
Бишбүләк районындағы Мәләүез йылғаһында гидроузелы менән тирмән комплексы Президент маршрутында өсөнсө пункт булды. Был предприятиены электр энергияһы менән тәьмин итеү өсөн бында миниГЭС төҙөлдө. Тирмән тәүлек әйләнәһенә эшләй, бында он, фураж, ҡатнаш аҙыҡ етештерелә.
Тәбиғи ресурсты файҙаланыу етештерелгән продукцияның үҙҡиммәтен һиҙелерлек кәметә. Бишбүләктәр гидроэлектростанцияны артабан киңәйтергә планлаштыра.
Ауылды кадрҙар менән тәьмин итеү торлаҡ мәсьәләһен хәл итеүгә бәйле булыуы барыһына ла билдәле. Тап шуға күрә Башҡортостан Президенты урындарҙа торлаҡ төҙөлөшөн шәхси контролендә тота. Был юлы ул Бишбүләк районында элекке район дауаханаһы базаһында реконструкцияланған торлаҡ йортто ҡараны. Бында 36 фатир буласаҡ, уларҙа башлыса урындағы врачтар өй туйлаясаҡ. Ошо көндәрҙә бында 159 койкалыҡ дауахана һәм көнөнә 200 кеше ҡабул итерлек поликлиника төҙөлөшө лә тамамланасаҡ.
Торлаҡ мәсьәләһен уңышлы хәл итеүҙең икенсе миҫалы — "Башҡорт МТС-ы" дәүләт унитар ауыл хужалығы предприятиеһы үҙ хеҙмәткәрҙәре өсөн Ҡырғыҙ-Миәкә ауылында төҙөгән торлаҡ йорттар. Был ике ҡатлы йорттар ОSВ-плиталарҙан йыйыла. Унда башлап өй туйлау бәхетенә эйә буласаҡ биш ғаилә барыһы ла — ауылды социаль үҫтереү программаһында ҡатнашыусылар һәм улар фатирҙы дәүләт средстволары иҫәбенә аласаҡ.
Башҡортостан республика Советының һаулыҡ һаҡлауҙы үҫтереү мәсьәләләре буйынса күсмә ултырышына әҙерләнә. Быйыл был сара сиктәрендә республиканың көньяҡ-көнбайышында медицина учреждениелары төҙөлә һәм реконструкциялана.
Миәкә районында Ҡырғыҙ-Миәкә ауылында Мортаза Рәхимов Үҙәк район дауаханаһының 50 койкаға иҫәпләнгән дауалау корпусы төҙөлөшөн ҡараны. Корпустың дөйөм майҙаны — биш мең квадрат метр, бында хирургия һәм бала табыу бүлексәләре урынлашасаҡ. Объектты август айында файҙаланыуға тапшырыу планлаштырыла. Бер үк ваҡытта дауахананың ҡалған корпустарына ла капиталь ремонт үткәрелә.
Стәрлебаш районының Стәрлебаш ауылында Мортаза Рәхимов Үҙәк район дауаханаһының 50 койка-урынлыҡ дауалау корпусы төҙөлөш майҙансығын ҡараны. Бинала хирургия, ҡабул итеү бүлексәләре һәм бала табыу йорто урынлашасаҡ. Әле бында биҙәү эштәре алып барыла.
Республика күсмә медсоветы программаһында тағы бер пункт — Стәрлетамаҡ районының Төрөшлө ауылында 50 койка-урынлыҡ һәм 100 амбулатор ҡабул итерлек яңы дауахана. Дауахананың беренсе сираты быйыл июндә файҙаланыуға тапшырыласаҡ.
Республика Советының һаулыҡ һаҡлауҙы үҫтереү мәсьәләләре буйынса күсмә ултырышының пленар ултырышы Стәрлебаш районы үҙәгендә үтәсәк. Ултырышты үткәреүгә бында Мәҙәниәт йорто реконструкциялана. Объектты тапшырыу өсөнсө кварталға билдәләнгән, әлеге ваҡытта төҙөүселәр бинаны йөҙләү менән шөғөлләнә. Мортаза Ғөбәйҙулла улы Мәҙәниәт йортоноң бөтә эске биналарын ҡарап сыҡты. Шулай уҡ ул никах теркәү залы, хатта кейәү егете менән кәләш бүлмәһенең биҙәлеше менән дә ҡыҙыҡһынды. Мортаза Рәхимов фекеренсә, бында барыһы ла матур булырға тейеш. Төҙөлөш, архитектура һәм транспорт министры Рауил Ибәтуллин уға ике аҙнанан һуң бында тағы килеп, бинаны реконструкциялау нисек дауам иттерелеүен тикшереп китергә вәғәҙә итте.


text:
Фото:
Әлшәй районында «Башҡортостандың мәҙәни баш ҡалаһы» марафоны бара
Фото:
ӨФӨ, 2014 йыл, 9 сентябрь. /«Башинформ» мәғлүмәт агентлығы, Ләйлә Аралбаева/.
Мәҙәниәт йылына арналған, «Башҡортостандың мәҙәни баш ҡалаһы» республика марафоны Әлшәй районында бара.
Марафон эстафетаһын әлшәйҙәр күрше шишмәләрҙән ҡабул итте, тип хәбәр итә республика Мәҙәниәт министрлығының матбуғат хеҙмәте.
Раевка ауылының төп майҙанында ҡунаҡтарҙы һәм тамашасыларҙы «Тыуған ер хозурлығы» сәскәләр байрамы – милли костюмдар төрлөлөгө, йәйғорҙың бөтә төҫтәрен йыйған биҙәкле балаҫтар, урыҫ һәм украин ихаталарының күңелле йәрминкәләре, башҡорттарҙың байрам тирмәһе ҡаршы алды. «Дарман» ирҙәр хор ансамбле һәм «Биҙәктәр» өлгөлө хореографик ансамбле башҡарыуында райондың гимны – Наил Шәймәрҙәновтың «Минең Әлшәй» йыры яңғыраны.
Марафон штандартын тапшырыу тантанаһында Әлшәй һәм Шишмә райондары хакимиәттәре башлыҡтары Дамир Мостафин һәм Флүр Уразмәтов, Республика халыҡ ижады үҙәге генераль директоры Байрас Ишбердин ҡатнашты.
Байрамды көҙгө байлыҡ, мәктәп, балалар баҡсаларының ҡул эштәре, эшҡыуарҙарҙың һәм аграрийҙарҙың продукциялары йәрминкәһе дауам итте.
Мәҙәни марафон орбитаһына шулай уҡ үҙәк китапханалағы Башҡортостандың халыҡ шағирының 95 йыллығына арналған «Мостай Кәрим — яугир, шағир, граждан» ижад кисәһе, социаль-мәҙәни үҙәктәге рәссам Фәнил Шаймөхәмәтовтың картиналарының, башҡорт балаҫы һәм Әлшәй районы ҡул эштәренең күргәҙмәләре инәсәк.
Мәҙәниәт йылы символы Әлшәй районында 10 сентябргә тиклем буласаҡ, унан һуң эстафета күрше Дәүләкән районына юлланасаҡ.


text:
Башҡортостанда муниципаль һайлауҙарҙа «Берҙәм Рәсәй»ҙән 7307 кандидат ҡатнаша Фото: Олег Яровиков
Башҡортостанда муниципаль һайлауҙарҙа «Берҙәм Рәсәй»ҙән 7307 кандидат ҡатнаша
Башҡортостанда муниципаль һайлауҙарҙа «Берҙәм Рәсәй»ҙән 7307 кандидат ҡатнаша Фото: Олег Яровиков
ӨФӨ, 2015 йыл, 7 август. /«Башинформ» мәғлүмәт агентлығы, Ғәлиә Нәбиева/.
Алдағы һайлауҙарға «Берҙәм Рәсәй» партияһының төбәк бүлексәһе 7310 кандидат күрһәтте. Бөтә кандидаттар ҙа теркәлде, әммә 7307 дәғүәсе генә һайлау алды көрәшен дауам итәсәк. Партияның төбәк бүлексәһе секретары, республика парламенты спикеры Константин Толкачев журналистар өсөн һайлау кампанияһына арналған брифинг үткәрҙе.
Константин Толкачев һүҙҙәренсә, тәҡдим итеү алдынан партия эсендә тауыш биреү ойошторолған. Алдан һайлауҙа 16 мең самаһы партия ағзаһы ҡатнашҡан. Айырыуса Ауырғазы, Баймаҡ, Илеш райондарында партиянан депутат мандатына дәғүә итеүселәр күп, унда 200-ҙән ашыу кандидат теркәлгән.
Партия секретары дәғүәселәрҙең һайлауҙарҙан төшөп ҡалыу сәбәптәре тураһында мәғлүмәт менән таныштырҙы. Кандидаттарҙың береһе вафат булған, икәүҙе үҙен-үҙе кире ҡаҡҡан.
«Партия һайлауҙарҙы юридик яҡтан дөрөҫ үткәреү бурысын ҡуя, шуның өсөн хәҙер кандидаттарҙы өйрәтәбеҙ», — тип һөйләне Константин Толкачев.
Берҙәм тауыш биреү көнөндә, 2015 йылдың 13 сентябрендә, төбәктең 53 районында (Белорет районынан тыш) урындағы үҙидараның вәкиллекле органдарына депутаттар һайлау уҙғарыла. Ике ҡала биләмәһе Советтарына (Бәләбәй районының Приютово һәм Шишмә районының Шишмә ҡасаба Советтары) депутаттар һәм 775 ауыл биләмәһе Советтарына депутаттар һайлау планлаштырыла.
Сентябрҙә ике һайлау округында Дәүләт Йыйылышы депутаттарын өҫтәмә һайлау ойошторола. Үҙәк һайлау комиссияһы Туймазы һәм Күмертау һайлау округтары буйынса өҫтәмә һайлауҙар тәғәйенләне.
«Берҙәм Рәсәй» Башҡортостан Дәүләт Йыйылышына өҫтәмә һайлауҙарға ла кандидаттар күрһәтте. Туймазы округы буйынса — «Белсталь» асыҡ акционерҙар йәмғиәтенең генераль директоры Рәмил Бигнов, Күмертау буйынса — «Акрополь» яуаплылығы сикләнгән йәмғиәтенең генераль директоры Хәйҙәр Ғайсин.


text:
«Мир» телекомпанияһы Башҡортостан белорустары хаҡында тапшырыу төшөрҙө
Мәскәүҙең «Мир» телерадиокомпанияһы «Башҡортостан белорустары» тигән тапшырыу төшөрҙө. Киноға төшөрөү Өфөлә һәм Иглин районында алып барылды.
Башҡортостан Республикаһының Халыҡтар дуҫлығы йортонан хәбәр итеүҙәренсә, тапшырыу «Үҙебеҙҙекен һайла – үҙебеҙҙекен һатып ал!» республика акцияһы сиктәрендә Өфөнөң Спорт һарайы алдындағы майҙанда үткән Иглин һуғаны һәм балы йәрминкәһендә төшөрөлә башлаған. Съемкала «Балтика» белорус тарихи-мәҙәни үҙәге һәм «Сябры» халыҡ ансамбле ҡатнашҡан.
Бынан һуң киноға төшөрөү төркөмө Башҡортостан белорустары компактлы йәшәгән Иглин районының Балтика ауылына барып, мәктәптә белорус теле дәресен төшөргән, тарихи-мәҙәни үҙәктең музей бүлмәһен ҡараған, артабан белорус ғаиләһенә ҡунаҡҡа ингән. Унда телерадиокомпания хеҙмәткәрҙәре белорустарҙың көнкүреше менән танышып, драник кеүек милли ризыҡ әҙерләү барышын ҡараған.


text:
Өфө ветераны Рәсәй Президентынан ҡотлау хаты алды
Хеҙмәт ветераны, ярты быуаттан ашыу Өфө моторҙар эшләү заводында (әле «Өфө моторҙар эшләү производство берекмәһе» асыҡ акционерҙар йәмғиәте) тир түккән тыл хеҙмәтсәне Һаҙый Ғәли улы Хәлитов өсөн Рәсәй һәм Ҡала көнө өсләтә байрам булды: ул 95 йәшен билдәләне.
Өфөнөң Калинин районы хакимиәтенән хәбәр итеүҙәренсә, бихисап туғандары һәм яҡындарының ҡотлауҙарынан тыш, ветеранға Рәсәй Президенты исеменән шәхси ҡотлау хаты ла килде. Адресатҡа хатты сәскәләр гөлләмәһе һәм бүләк менән бергә район хакимиәте башлығы урынбаҫары Рөстәм Ғәзизов алып барып тапшырҙы. Юбилярҙы ҡотлап, ул Һаҙый Ғәли улына һаулыҡ һәм оҙон ғүмер теләне.
Әйткәндәй, яҡын арала баш ҡаланың Калинин районында йәшәгән тағы ете Бөйөк Ватан һуғышы ветераны Рәсәй Федерацияһы Президентынан ошондай уҡ шәхси ҡотлау хаттары аласаҡ.


text:
Хөкүмәттә сабыйҙар үлеме проблемаһын тикшерҙеләр
БР Хөкүмәтендә БР Хөкүмәте Премьер-министры урынбаҫары, БР хеҙмәт һәм халыҡты социаль яҡлау министры Фидус Ямалетдинов етәкселегендә үткәрелгән кәңәшмәлә сабыйҙар үлеме проблемаһы тикшерелде.
Тотош республика буйынса был күрһәткесте 1000 тере тыуған сабыйға 6,7-гә тиклем кәметеүгә өлгәшеүгә ҡарамаҫтан, ҡайһы бер райондарҙа ул элеккесә республика буйынса уртаса күрһәткестән юғары булып ҡала.
Фидус Ямалетдинов, сабыйҙар үлеме күрһәткесе халыҡтың сәләмәтлеге торошон, медицина ярҙамы күрһәтеү кимәлен билдәләүсе фактор булып тора һәм етәкселәрҙең эше һөҙөмтәлелеген баһалауға йоғонто яһай, тип иҫкәртеп уҙҙы.
— Тейешле саралар күргәндә ыңғай һөҙөмтәләргә өлгәшергә мөмкин, — тине вице-премьер. – Статистикаға эйә булыу ғына етмәй, ә сабыйҙар үлеменә юл ҡуймау буйынса саралар күреү мөмкинлеге булдырыу өсөн һәр тәғәйен осраҡҡа етди анализ яһарға кәрәк.